**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Σεπτεμβρίου 2020, ημέρα Τρίτη και ώρα 13.10΄, στην **Αίθουσα συνεδριάσεων της Ολομέλειας της Βουλής** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για συνεργασία στον τομέα του τουρισμού».

  Στην συνεδρίαση παρέστησαν ο Υπουργός Τουρισμού, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λοβέρδος Ιωάννης-Μιχαήλ, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Σπανάκης Βασίλειος-Πέτρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Φραγγίδης Γεώργιος, Κατρίνης Μιχαήλ, Πάνας Απόστολος, Κατσώτης Χρήστος, Συντυχάκης Εμμανουήλ, Δελής Ιωάννης, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα σε όλες και όλους.

Καλή κοινοβουλευτική περίοδο να έχουμε με υγεία, καλό μήνα, καλό φθινόπωρο, όλα τα καλά.

Σήμερα, όπως γνωρίζετε, έχουμε την επεξεργασία και εξέταση του σχεδίου νόμου του Υπουργείου Τουρισμού με τίτλο «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για συνεργασία στον τομέα του τουρισμού».

Η συζήτηση θα ολοκληρωθεί σε μία συνεδρίαση, όπως γίνεται πάντα με τις Κυρώσεις Διεθνών Συμβάσεων. Τον λόγο θα πάρουν οι Εισηγητές και οι Ειδικοί Αγορητές και ο Υπουργός εφόσον χρειαστεί και κάθε άλλος συνάδελφος που θα θελήσει να κάνει μια μικρή παρέμβαση.

Να θυμίσω ότι αύριο στις 12.00΄ έχουμε πάλι συνεδρίαση, όπου θα έχουμε ενημέρωση από τον Υπουργό Υποδομών, κ. Κώστα Καραμανλή. Για οτιδήποτε άλλο προκύψει μέσα στη βδομάδα θα σας ενημερώσουμε αύριο, εάν και εφόσον με την κατάθεση νομοσχεδίων υπάρξουν νέες υποχρεώσεις.

Στο σημείο αυτό, λοιπόν, ξεκινάμε με την συνάδελφο, κυρία Φωτεινή Πιπιλή, Εισηγήτρια της Πλειοψηφίας.

**ΦΩΤΕΙΝΗ ΠΙΠΙΛΗ (Εισηγήτρια** **της Πλειοψηφίας):** Κυρίες καισυνάδελφοι αν είχαμε να μιλήσουμε για πρόσωπα θα μπορούσαμε να προσδιορίσουμε το περιεχόμενο της προς συζήτηση σήμερα Συμφωνίας μεταξύ της Ελλάδας και της Σερβίας για μια ευρύτερη συνεργασία στον τομέα του τουρισμού με το ρηθέν «εδώ υπάρχει ένας έρωτας μεγάλος». Όσο περίεργο και να ακουστεί, βάσει της μελέτης που κάναμε με τη συνεργάτριά μου για να σας παρουσιάσω σήμερα την Κύρωση της Συμφωνίας, οδηγηθήκαμε σε ευχάριστες εκπλήξεις για τις διαχρονικές σχέσεις μεταξύ των δύο χωρών.

Φανταστείτε ότι στις 18 Ιουνίου του 1959, υπεγράφη στην Αθήνα Συμφωνία μεταξύ του Βασιλείου της Ελλάδος και της Λαϊκής Ομοσπονδίας της Γιουγκοσλαβίας που αφορούσε τη σύσταση μικτής Ελληνογιουγκοσλαβικής Επιτροπής για την ανάπτυξη του τουρισμού. Δηλαδή, η Ελλάδα την εποχή που ήταν Βασίλειο και μια υπό ανάπτυξη χώρα, που μόλις είχε αρχίσει να συνέρχεται από τις καταστροφές της ναζιστικής κατοχής και του εμφυλίου πολέμου και η γειτονική τότε στιβαρή Γιουγκοσλαβία του Στρατάρχη Τίτο και του ιδιότυπου κομμουνιστικού καθεστώτός του, κάθισαν σε ένα τραπέζι, παρακαλώ, για να συστήσουν από τότε την Ελληνογιουγκοσλαβική Επιτροπή δια την Ανάπτυξιν του Τουρισμού. Πέρασαν ,βέβαια, δεκάδες χρόνια και τον Ιούλιο του 2017, πια, στη Θεσσαλονίκη, υπεγράφη από την τότε Υπουργό Τουρισμού ανανεωμένη Συμφωνία την οποία μάλιστα οι Σέρβοι με ρηματική διακοίνωση μέσω του Υπουργείου Εξωτερικών της Σερβίας μας ενημέρωσαν ότι οι ίδιοι ολοκλήρωσαν τις εσωτερικές διαδικασίες για την Κύρωση της Συμφωνίας από τη δική τους πλευρά. Θα σας εκπλήξω έτι περαιτέρω, οι διαχρονικά πολύ στενές σχέσεις των δύο χωρών αποτυπώνονται και διπλωματικά.

Σκεφτείτε ότι από το 1880 άρχισε να λειτουργεί Πρεσβεία της Ελλάδος στο Βελιγράδι. Η Δημοκρατία της Σερβίας, χώρα της Μεσογείου όπως ξέρετε, στο σταυροδρόμι της κεντρικής και της νοτιοανατολικής Ευρώπης που αριθμεί περίπου 7 εκατομμύρια κατοίκους, είναι σε σχέση με την μικρή έκτασή της μια ποικιλόμορφη χώρα που διακρίνεται από ένα μεταβατικό χαρακτήρα που βρίσκεται πάνω σε πολιτιστικά, γεωγραφικά, κλιματικά και άλλα σύνορα.

Αποτελεί, όπως και η Ελλάδα, σημείο συνάντησης πολιτισμών με πλούσια ιστορία που συχνά μέσα στους αιώνες συναντάται και συνοδοιπορεί με την ελληνική. Η Ελλάδα και η Σερβία μοιράζονται μια κοινή βυζαντινή κληρονομιά, μια κοινή Ορθόδοξη χριστιανική πίστη, ισχυρή για τη συντριπτική πλειοψηφία του πληθυσμού και οι δύο χώρες συνδέονται μεταξύ τους με συμφωνία συμμαχίας ήδη από την εποχή του Μεσαίωνα.

Τι επιδιώκει το προτεινόμενο σχέδιο νόμου; Είναι πολύ εύκολο να διαπιστώσουμε ότι η εν λόγω συμφωνία είναι αποτέλεσμα της κοινής επιθυμίας των δύο χωρών για την ενίσχυση των φιλικών σχέσεων μεταξύ των λαών τους, μέσω της προώθησης της συνεργασίας μεταξύ των εθνικών τουριστικών αρχών τους, της αναγνώρισης της σημασίας του τουρισμού, στην προώθηση φυσικά της οικονομικής ανάπτυξης, της αμοιβαίας κατανόησης, της καλής θέλησης και των στενών σχέσεων μεταξύ των λαών, με γνώμονα την ισότητα των δικαιωμάτων και τα αμοιβαία οφέλη.

Φυσικά, μία συμφωνία για να είναι αποτελεσματική, θα πρέπει να ξεκαθαρίζει το πλαίσιο με το οποίο καλύπτονται οι ειδικότερες ενέργειες που θα απαιτηθούν στη συνέχεια, καθορίζοντας τα κατάλληλα μέσα για την αύξηση της τουριστικής κίνησης μεταξύ των δύο χωρών, καθώς και τα επίπεδα της διμερούς συνεργασίας στον τομέα του τουρισμού.

Το πόσο βαθιά είναι η πεποίθηση και των δύο χωρών για την κοινή ανάπτυξη του τουρισμού, μια ανάπτυξη που δεν σταματά στη μονοσήμαντη τουριστική έννοια της ανταλλαγής επισκεπτών, είναι το γεγονός ότι σε πολυμερές επίπεδο Ελλάδα και Σερβία συνεργάζονται στο πλαίσιο των διεθνών Οργανισμών, οι οποίοι έχουν ως άμεσο ή έμμεσο αντικείμενό τους τον τουρισμό.

Συγκεκριμένα, οι δύο χώρες συνεργάζονται στους κόλπους του Παγκόσμιου Οργανισμού Τουρισμού των Ηνωμένων Εθνών, κυρίως δε στο πλαίσιο της Επιτροπής για την Ευρώπη. Ακόμη, οι δύο χώρες συνεργάζονται στο πλαίσιο της ομάδας εργασίας του Οργανισμού Οικονομικής Συνεργασίας Ευξείνου Πόντου για τη συνεργασία στον τουρισμό, καθώς και στο πλαίσιο της ευρωπαϊκής μακρο-περιφερειακής στρατηγικής για την Αδριατική, σε μια σειρά από θέματα όπως δράσεις για την ανάπτυξη του βιώσιμου τουρισμού, των ειδικών μορφών τουρισμού και των πολιτιστικών διαδρομών.

Οι παραδοσιακά φιλικές σχέσεις μεταξύ των δύο κρατών εξαιτίας πολιτιστικών, θρησκευτικών και ιστορικών παραγόντων, η διαχρονική Ελληνο-Σερβική φιλία, επεκτείνεται, αναπτύσσεται και ισχυροποιείται από τη δυναμική και σταθερή συμβολή του ελληνικού Κεφαλαίου στην ανάπτυξη της σερβικής οικονομίας.

Η δυναμική, λοιπόν, της Ελληνο-Σερβικής πολιτικής συνεργασίας αντικατοπτρίζεται και στις διμερείς οικονομικές και εμπορικές σχέσεις. Φυσικά, υφίστανται σημαντικά περιθώρια περαιτέρω ανάπτυξης και ενίσχυσης των διμερών αυτών σχέσεων. Τα στοιχεία που θα σας παραθέσω περαιτέρω μπαίνοντας στην ουσία του νομοσχεδίου, αποδεικνύουν ότι οι Σέρβοι έχουν επιλέξει την Ελλάδα εδώ και δεκαετίες για τις διακοπές τους, κάτι που σταδιακά εξελίσσεται τα τελευταία χρόνια και από την πλευρά Ελλήνων τουριστών προς τη Σερβία.

Σύμφωνα με το Ελληνο-Σερβικό Επιμελητήριο Βορείου Ελλάδος, οι Έλληνες τουρίστες που επισκέπτονται τη Σερβία ξεπέρασαν το 2019 τις 71 χιλιάδες, με τάση αυξητική σταθερά τα τελευταία χρόνια, γεγονός που καταδεικνύει ότι η Σερβία αρχίζει να κερδίζει έδαφος μεταξύ των Ελλήνων επισκεπτών. Κατά τις ίδιες χρονικές περιόδους, κατά μέσο όρο την Ελλάδα επισκέπτονται ένα εκατομμύριο Σέρβοι τουρίστες. Είναι κρίμα, κ. Υπουργέ, που ανακόπηκε αυτή η αναπτυξιακή μορφή τουρισμού λόγω του Covid-19.

Η Ελλάδα είναι μία από τις κορυφαίες χώρες που προτιμούν οι Σέρβοι για τουρισμό. Η Αθήνα, η Θεσσαλονίκη και η Χαλκιδική, είναι παραδοσιακά δημοφιλείς προορισμοί για τους Σέρβους, ενώ τουριστικές πτήσεις τσάρτερ από το Βελιγράδι έχουν προορισμό το Ηράκλειο, την Κω, τη Ζάκυνθο, οδικά έρχονται στα παράλια, στην περιοχή της Ημαθίας, αλλά και άλλων νομών και πηγαίνουν και σε άλλους, λιγότερο γνωστούς, προορισμούς. Δυο τακτικές πτήσεις, πρωί-απόγευμα, συνδέουν καθημερινά την Ελλάδα και τη Σερβία καθ’ όλη τη διάρκεια του έτους.

Σημαντικό είναι το γεγονός ότι με τη συμφωνία που θα κυρώσουμε -δεν απαιτείται ειδική θεώρηση-βίζα για τους Σέρβους πολίτες που ταξιδεύουν προς τη χώρα μας αλλά και τους Έλληνες πολίτες που επισκέπτονται τη Σερβία- τα ταξίδια ανάμεσα στις δύο χώρες διευκολύνονται πρακτικά. Εδώ θέλω να σας παρουσιάσω συνοπτικά τα βασικά στοιχεία της συμφωνίας που εξετάζουμε σήμερα και που είναι:

* Η ενίσχυση της συνεργασίας με σκοπό την αύξηση των τουριστικών ροών μεταξύ των δύο χωρών.
* Η ενθάρρυνση της συμμετοχής του ΕΟΤ σε τουριστικές εκθέσεις και άλλες τουριστικές εκδηλώσεις προβολής που πραγματοποιούνται στη Σερβία και αντίστοιχα του Σερβικού Οργανισμού Τουρισμού σε παρόμοιες εκδηλώσεις που πραγματοποιούνται στη χώρα μας.
* Η ενθάρρυνση διοργάνωσης ταξιδιών εξοικείωσης για ταξιδιωτικούς πράκτορες και ταξιδιωτικούς δημοσιογράφους.
* Η προώθηση της διμερούς συνεργασίας στον τομέα των ειδικών μορφών τουρισμού με έμφαση στον πολιτιστικό τουρισμό, τον αγροτουρισμό, τον τουρισμό υπαίθρου, τον γαστρονομικό και τον οινικό τουρισμό, τον τουρισμό ευεξίας, τον ιαματικό τουρισμό και το θρησκευτικό προσκυνηματικό τουρισμό που έχει ενδιαφέρον εξαιρετικό και για τους Σέρβους.
* Η εξέταση των δυνατοτήτων συνεργασίας στον τομέα της τουριστικής εκπαίδευσης και κατάρτισης.
* Η ενθάρρυνση και διευκόλυνση των επενδύσεων των Ελλήνων και Σέρβων επιχειρηματιών καθώς και των επιχειρηματικών συμπράξεων σε αντίστοιχους τουριστικούς τομείς τους.
* Η ανταλλαγή πληροφοριών για τα τουριστικά στατιστικά στοιχεία, τη νομοθεσία και την έρευνα στην τουριστική ανάπτυξη.

Θα τονίσω εδώ και κάτι ακόμα πολύ σημαντικό. Είναι έντονη και σταθερή η διείσδυση των ελληνικών επιχειρήσεων και είναι πολύ πιο μεγάλη από ότι η επισκεψιμότητα ημών των Ελλήνων εκεί. Στα τελευταία μου ταξίδια μέχρι το 2014 Σερβία είχα καμαρώσει πολύ ως Ελληνίδα που έβλεπα παντού υποκαταστήματα των τεσσάρων συστημικών τραπεζών. Βέβαια η κρίση έκλεισε τις τρεις από αυτές. Παραμένει όμως ισχυρότατη η παρουσία της Eurobank με 80 υποκαταστήματα παρακαλώ σε όλη τη χώρα.

Η Ελλάδα αποτελεί έναν από τους μεγαλύτερους ξένους επενδυτές στη Σερβία. Περίπου 250 επιχειρήσεις ελληνικών συμφερόντων ασκούν τις δραστηριότητες τους σε διάφορους τομείς. Πιο συγκεκριμένα εμείς προωθούμε πετρέλαια. Αναφέρω χαρακτηριστικά ότι σύμφωνα με την αντιπροσωπεία της Ευρωπαϊκής Ένωσης στο Βελιγράδι η Ελλάδα καλύπτει το 1,1 του συνόλου εμπορίου της Σερβίας με 474 εκατομμύρια ευρώ. Αναλυτικά για το 2019 η Ελλάδα κάλυψε το 1,1 του συνόλου των σερβικών εξαγωγών και το 1,4 του συνόλου των σερβικών εισαγωγών.

Εκτός από την εξαγωγική κίνηση -εδώ έχει ιδιαίτερο ενδιαφέρον η κίνηση ελληνικών προϊόντων προς Σερβία- οι εξαγωγές της Ελλάδας προς Σερβία στον τομέα των υπηρεσιών υπερτερούν κατά πολύ των αντίστοιχων εξαγωγικών αγαθών και ιδιαίτερα στον κατασκευαστικό τομέα οι ελληνικές εταιρείες διατηρούν πολύ ισχυρό brand name στην αγορά της Σερβίας και είναι σε θέση να προσφέρουν τεχνογνωσία ως ανάδοχοι σε μεγάλα έργα.

Παράδειγμα, που έχει να κάνει και με την κύρωση της συμφωνίας, πολύ σημαντικό η ΤΕRΝΑ S.A. η θυγατρική του ελληνικού ομίλου ΓΕΚ ΤΕΡΝΑ σε συμφωνία με την VINCI AIRPORTS, παραχωρησιούχο εταιρεία στο κεντρικό αεροδρόμιο Nikola Tesla του Βελιγραδίου, εκτελεί έργα από τον Ιανουάριο του 2019 για την ανακατασκευή και επέκταση του αεροδρομίου. Όπως ξέρετε κύριε Υπουργέ, ήδη ελληνικές επιχειρήσεις έχουν εκπληκτικά πεντάστερα και τετράστερα ξενοδοχεία στο κέντρο ειδικά του Βελιγραδίου που δείχνει ακριβώς πόσο πρόσφορο είναι το έδαφος και πώς μπορεί να καλλιεργηθεί έτι περαιτέρω με την κύρωση της συμφωνίας.

Η Σερβία έχει τιμήσει πολλάκις τον ελληνικό τουρισμό και χαρακτηριστικά θα αναφέρω ότι η Ελλάδα ήταν η τιμώμενη χώρα στη διεθνή έκθεση τουρισμού το 2018 -και στην οποία ο ΕΟΤ συμμετείχε με δυναμική παρουσία και σειρά εκδηλώσεων- φιλοξενία 2018 κλπ. Εν πάση περιπτώσει η Σερβία από την πλευρά της έχει κινητοποιηθεί πολύ. Ελπίζω και με την κύρωση της συμφωνίας να κινητοποιηθεί και η Ελλάδα και να ολοκληρωθεί αυτός ο έρωτας ο μεγάλος όπως είπα στην αρχή.

Θα ήθελα με την ευκαιρία, κλείνοντας, να προτρέψω ατομικά τους παριστάμενους και άλλους βουλευτές, να επισκεφθείτε το πραγματικά πανέμορφο Βελιγράδι, με τις μεγάλες λεωφόρους, που δυστυχώς δεν έχουμε εμείς, ειδικά στην Αθήνα, τη σημαντικότατη κτιριακή αρχιτεκτονική, μια αυτοκρατορική σε εισαγωγικά βαλκανική πρωτεύουσα, ιδανική και το τονίζω αυτό, για τους λάτρεις των μεγάλων, ελεύθερων, ανεμπόδιστων περιπάτων. Κυρίως γιατί η Σερβία, είναι μία χώρα που μας αγαπάει και την αγαπάμε εμπράκτως. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε την κυρία Πιπιλή και θα συνεχίσουμε με την Εισηγήτρια της Μειοψηφίας, την συνάδελφο την Κατερίνα Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Κυρίες και κύριοι βουλευτές, κυρίες και κύριοι συνάδελφοι, ερχόμαστε σήμερα να συζητήσουμε από το βήμα της Βουλής, την κύρωση μιας συμφωνίας για τη συνεργασία στον τουρισμό, μεταξύ της Ελλάδας και της Σερβίας. Πρόκειται, όπως αναφέρθηκε, για μία συμφωνία που είχε προετοιμαστεί και υπογραφεί από την κυβέρνησή μας και συγκεκριμένα, την εν λόγω συμφωνία συνεργασίας είχαν συνυπογράψει η τότε Υπουργός Τουρισμού, μετά από προσπάθειες χρόνων, η Έλενα Κουντουρά και νυν ευρωβουλευτής του ΣΥΡΙΖΑ και ο αναπληρωτής Πρωθυπουργός της Σερβίας και Υπουργός Εμπορίου, Τουρισμού και Τηλεπικοινωνιών.

Η συμφωνία αυτή υπεγράφη στο πλαίσιο του πρώτου ανώτατου συμβουλίου συνεργασίας Ελλάδας - Σερβίας και της πρώτης τριμερούς συνόδου κορυφής Ελλάδας –Σερβίας – Βουλγαρίας, που έλαβε χώρα στη Θεσσαλονίκη. Θα θυμάστε, ότι τότε τα στελέχη σας, μας κατηγορούσαν με επιμονή για την πρόκληση κυκλοφοριακής συμφόρησης στην πόλη. Συμμετείχε και αντιπροσωπεία υπό τον τότε πρωθυπουργό Αλέξη Τσίπρα. Δεν μείναμε όμως μόνο εκεί, παρά την δική σας φτηνή αντιπολίτευση. Διοργανώσαμε τον Οκτώβριο του 2017 το Ελληνοσερβικό Τουριστικό Φόρουμ στη Θεσσαλονίκη, ενώ στη Διεθνή Έκθεση Τουρισμού του Βελιγραδίου τον Φεβρουάριο του 2018, η Ελλάδα ήταν η τιμώμενη χώρα, με τη συμμετοχή του ΕΟΤ, που εσείς επιμένετε να υποβαθμίζετε, δυστυχώς, διαρκώς.

Ασφαλώς, η συμφωνία αυτή δεν μπορεί να εξεταστεί ούτε σήμερα μονομερώς, αλλά εντάσσεται στο πλαίσιο μιας ευρύτερης στρατηγικής αναβάθμισης στις πολιτικές της χώρας μας, τόσο στο πεδίο του τουρισμού αλλά και την ανάπτυξη και την αναβάθμιση της βόρειας Ελλάδας στα βαλκάνια. Η συμφωνία αυτή, λοιπόν, υπήρξε επιστέγασμα των πολύ ισχυρών δεσμών, όπως αναφέρθηκε διαχρονικά των δύο χωρών, αλλά όπως δεν αναφέρθηκε και των πολύ επιτυχημένων, συγκροτημένων ενεργειών για μία διετία, της κυβέρνησης του Αλέξη Τσίπρα του ΣΥΡΙΖΑ.

Ο στόχος ήταν η τόνωση του τουριστικού ρεύματος από τη Σερβία. Αυτό είναι μια απτή απόδειξη του ότι ο τουρισμός για εμάς, ήταν και παραμένει προτεραιότητα. Κάτι το οποίο, δυστυχώς όμως, κύριε Υπουργέ, φαίνεται ότι δεν ισχύει ούτε για εσάς ούτε για την κυβέρνησή σας. Διότι, όσο η κυβέρνηση του ΣΥΡΙΖΑ σφυρηλατούσε και ενδυνάμωνε τις σχέσεις της με τη γειτονική χώρα, εσείς φροντίσατε μέσα σε ελάχιστο χρονικό διάστημα, με μια ακατανόητη προχειρότητα, να δημιουργήσετε τόσο πολλά προβλήματα. Στην πραγματικότητα να υποσκάψετε τις σχέσεις μεταξύ των δύο χωρών, θέτοντας σε κίνδυνο τη συνέχιση των τουριστικών ροών, όχι μόνο την αύξησή τους, αλλά την ίδια τη συνέχιση.

Πώς αλλιώς θα μπορούσε κανείς να χαρακτηρίσει την απόφασή σας -και δεν κρίνω το υγειονομικό σκέλος του θέματος, αυτό αποφάσισαν οι ειδικοί - την οργανωτική προχειρότητα με την οποία, αποφασίσατε να απαγορεύσετε την είσοδο στους Σέρβους τουρίστες με ΦΕΚ, Κυριακή βράδυ. Και πώς αλλιώς μπορεί να το χαρακτηρίσει πραγματικά κανείς. Δεν ξέρετε προφανώς τι είναι, να ετοιμάζεις τα πράγματα σου από το Βελιγράδι, την οικογένειά σου, τα παιδάκια σου, για να έρθεις να κάνεις διακοπές, να ονειρεύεσαι ότι τη Δευτέρα θα βρίσκεσαι σε κάποια από τις μαγευτικές παραλίες της Πιερίας, της Χαλκιδικής, ότι θα περάσεις από τη Θεσσαλονίκη και ξαφνικά να αναγκάζεσαι να ξεπακετάρεις ή να εγκλωβίζεσαι στα σύνορα, στον Προμαχώνα. Ακατανόητη η στάση σας.

Κύριε Υπουργέ, φαντάζομαι ότι, πλέον, έχετε καταλάβει, ότι όσο δύσκολα και συν τω χρόνω, χτίζονται σχέσεις εμπιστοσύνης, φιλίας και συνεργασίας μεταξύ των λαών, τόσο γρήγορα γκρεμίζονται. Και δυστυχώς, εσείς έχετε πάρει το διδακτορικό στο γκρέμισμα.

Η εν λόγω Συμφωνία έθεσε το πλαίσιο συνεργασίας μεταξύ των δύο χωρών στον τομέα του Τουρισμού, αναφέρθηκε εκτεταμένα, επομένως, δεν θα αναφερθώ περισσότερο σε αυτό. Θα επισημάνω, όμως, πως με την ψήφιση του ν. 4582/2018 και των Κ.Υ.Α. που ακολούθησαν κατ’ εξουσιοδότηση του νόμου αυτού, σηματοδοτήθηκε συνολική στρατηγική αναβάθμιση του τουριστικού μας προϊόντος από την Κυβέρνησή μας. Η επιθυμία, η προσπάθεια και το πολιτικό σχέδιο να αναβαθμιστεί το τουριστικό προϊόν, να αποκτήσει νέα πλεονεκτήματα η χώρα, να αναβαθμιστεί το τουριστικό οικονομικό προφίλ, να εμπλουτιστούν συνέργειες και συνεργασίες σε θεματικές εναλλακτικές μορφές τουρισμού. Δηλαδή, στην πραγματικότητα, μιλούμε για μια ολοκληρωμένη προσπάθεια και να επιμηκυνθεί η τουριστική περίοδος, αυτή που εσείς περιορίσατε το φετινό καλοκαίρι- ένα καλοκαίρι, που εκ των προτέρων, ξέραμε ότι δεν θα είναι τόσο αποδοτικό, δεν θα κυλήσει εύκολα - και φυσικά, την προσπάθειά μας να ενισχύσουμε τις εναλλακτικές μορφές τουρισμού.

Ερχόμαστε, λοιπόν, σήμερα, να συζητήσουμε για την Κύρωση μιας Συμφωνίας με πολύ διαφορετικά δεδομένα. Όταν η Συμφωνία αυτή είχε υπογραφεί από την Έλενα Κουντουρά και τον ομόλογό της, τότε μιλούσαμε για συνεχόμενες ροές, για ανάκαμψη, για αύξηση, για ανάπτυξη. Σήμερα, μιλούμε για ένα πεδίο το οποίο, ήδη, εσείς έχετε ναρκοθετήσει. Προφανώς, δε διαφωνούμε, αλλοίμονο, με την κύρωση της Συμφωνίας που εμείς φέραμε. Επισημαίνουμε, όμως, το γεγονός, πως επιμένετε να φέρνετε αποσπασματικά, με καθυστέρηση και να επιδεικνύετε τα έργα της Κυβέρνησης του ΣΥ.ΡΙΖ.Α., όταν αφήνετε τον ελληνικό τουρισμό να καταρρεύσει και τις σχέσεις των δύο χωρών να είναι σε πολύ χειρότερη κατάσταση, σήμερα, χωρίς να υπάρχει λόγος, από τη στιγμή που ο εχθρός ήταν ένας, ήταν κοινός και ήταν ο κορονοϊός.

Οφείλουμε, λοιπόν, σήμερα, να σταθούμε στο περιβάλλον, αλλά και τις συνθήκες που επικρατούν, όχι μόνο λόγω της υγειονομικής κρίσης, κυρίως, όμως, λόγω της στάσης της προχειρότητας και της ανευθυνότητας, που έχει επιδείξει η Κυβέρνηση της Νέας Δημοκρατίας. Επιμένουμε στην ανάλυση της κατάστασης, διότι δεν υπάρχει άλλος χρόνος για χάσιμο. Και αν θέλουμε, σήμερα, να τολμάμε να μιλήσουμε για ανάκαμψη του τουρισμού του χρόνου, για επανασύνδεση των δύο χωρών, για σύσφιξη σχέσεων και για υλοποίηση της εν λόγω Συμφωνίας στην μέγιστη δυναμική που αυτή φέρει, τότε δεν έχουμε άλλο χρόνο για χάσιμο.

Επομένως, κύριε Υπουργέ, θα πρέπει κάποια στιγμή να αποφασίσετε να αναλάβετε τις ευθύνες σας και να συμπεριφερθείτε ως Υπουργός Τουρισμού. Οι αποφάσεις σας έχουν πλήξει ανεπανόρθωτα μία σειρά από επαγγελματίες και έχουν φέρει στο όριο της επιβίωσης, χιλιάδες εργαζόμενους σε όλη τη χώρα. Στην πραγματικότητα, πλήττουν ολόκληρη την οικονομία. Δεν παρέχετε πραγματική στήριξη στις επιχειρήσεις, δεν κάνετε κανενός είδους σοβαρό branding - ήταν μια ευκαιρία για επιπλέον απευθείας αναθέσεις - δεν παρέχεται ρευστότητα. Γνωρίζετε πάρα πολύ καλά, καλύτερα από εμάς, πως οι τουριστικές επιχειρήσεις, στην πλειοψηφία τους, δεν έχουν πρόσβαση στα δήθεν χρηματοδοτικά εργαλεία, τα οποία αναφέρετε συνέχεια στα Μέσα Μαζικής Ενημέρωσης ως εργαλεία επιτυχίας που σώζουν τον ελληνικό τουρισμό. Οι μειώσεις του Φ.Π.Α. είναι αναποτελεσματικές, από τη στιγμή που δεν υπάρχει και τζίρος.

Ως ΣΥΡΙΖΑ, ως υπεύθυνη στάση, κρατήσαμε και καταθέσαμε μια συγκεκριμένη πρόταση. Την πρόταση «Μένουμε όρθιοι». Ένεση ρευστότητας από «το μαξιλάρι», 3 δις να πέσουν στην αγορά, στις μικρομεσαίες επιχειρήσεις, απευθείας, μη επιστρεπτέα. Να αξιοποιήσετε και άλλα εργαλεία. Την αναπτυξιακή τράπεζα, μείωση της προκαταβολής φόρου, εσωτερικό τουρισμό. Δεν ακούσατε τίποτα από αυτά. Δεν ακούσατε την πρόταση, δηλαδή, για ενίσχυση της ζήτησης, των εργαζομένων, της προσφοράς και της επιχειρηματικότητας. Εμείς αυτό που θέλαμε, ήταν να αποφευχθεί ο κίνδυνος της κατάρρευσης και να επανεκκινήσει ο τουρισμός δυναμικά.

Όσο λοιπόν και αν, οι εντεταλμένοι της Κυβέρνησής σας, προσπαθούν σήμερα να μας πείσουν, πως υπάρχει ένα success story, πως η κατακόρυφη πτώση των εσόδων - η οποία είναι στην πραγματικότητα πολύ μεγαλύτερη, από αυτή που αναφέρει, ψευδώς, ο κυβερνητικός σας εκπρόσωπος - οφείλεται στην έξαρση της πανδημίας, η οποία έξαρση της πανδημίας οφείλεται στην ανευθυνότητα που επιδεικνύουν οι πολίτες και ειδικά οι νεότεροι, δεν πείθουν κανέναν. Σας το λέμε να το ξέρετε. Μην έχετε ψευδαισθήσεις. Και δεν πείθουν κανέναν, διότι ο υποτιθέμενος σχεδιασμός, από την ίδια την έναρξη της πανδημίας, ολόκληρος, είναι μια παλινωδία.

Δεν θα μακρηγορήσω, δεν θα αναφερθώ ούτε στα υγειονομικά πρωτόκολλα τα οποία βγήκαν στο και πέντε ούτε στα ξενοδοχεία καραντίνας, άλλο φιάσκο, ούτε στα … των κυβερνητικών σας στελεχών ούτε στην τραγική, αν είναι δυνατόν, κατηγοριοποίηση των νησιών ούτε στις αλήστου μνήμης δηλώσεις του Γενικού σας Γραμματέα περί προβλημάτων στο μπουφέ του ξενοδοχείου ούτε στην ασυνεννοησία του Υπουργείου Εξωτερικών σε σχέση με το άνοιγμα των διεθνών πτήσεων. Θα αναφερθώ όμως στα σύνορα που ανοιγόκλειναν κάθε μέρα με διαφορετικό τρόπο, στο γεγονός πως δεν είχατε βγάλει έγκαιρα οδηγίες, στους εγκλωβισμένους τουρίστες στα σύνορα, στο διεθνές ρεζιλίκι με την ταλαιπωρία των εκατοντάδων ταξιδιωτών, οι οποίοι αφού έφθασαν στα σύνορα έμαθαν ότι τους απαγορεύεται η είσοδος ή στην καλύτερη των περιπτώσεων το έμαθαν την προηγούμενη μέρα και σε συγκεχυμένες ανακοινώσεις ότι το ένα βράδυ ανοίγατε τα σύνορα σε 29 χώρες και την επόμενη μέρα τα ανοίγατε σε όλες και χωρίς προϋποθέσεις. Να θυμηθούμε και τη δήλωσή σας πως θα έρχονταν τουρίστες και ήταν σωστό, με 72 ώρες τεστ πριν και ξαφνικά αυτό έγινε δειγματοληπτικός έλεγχος, με βάση ποιας επιστημονικής προσέγγισης και τεκμηρίωσης;

Εδώ, λοιπόν, υπάρχουν πάρα πολύ σοβαρές ευθύνες. Τις ευθύνες για την έξαρση της πανδημίας την έχετε εσείς και την ευθύνη για την κατάρρευση του τουρισμού και την αποδυνάμωση του τουριστικού μας προϊόντος την έχετε εσείς και την ευθύνη για την αποδυνάμωση των σχέσεων των δύο χωρών την έχετε εσείς.

Κύριε Υπουργέ, σήμερα, λοιπόν, έχετε μπροστά σας μία ευκαιρία ακόμη, που σας άφησε ως παρακαταθήκη η κυβέρνηση του Αλέξη Τσίπρα. Έχετε μία Συμφωνία σύσφιξης των σχέσεων μεταξύ των δύο χωρών, οφείλετε να την αξιοποιήσετε, όμως για να την αξιοποιήσετε πρέπει να σταθείτε ειλικρινής. Οφείλετε να αναλάβετε την ευθύνη για την ταλαιπωρία των χιλιάδων τουριστών στα σύνορά μας εξαιτίας των κακών δικών σας χειρισμών, να μην το χρεώνεται η χώρα, να μην αμαυρώνεται η εικόνα ολόκληρου του τουριστικού μας προϊόντος. Οφείλετε μια συγγνώμη στους Σέρβους τουρίστες, οφείλετε μια συγνώμη στους επιχειρηματίες, κυρίως της Βόρειας Ελλάδας, οι οποίοι βρέθηκαν αντιμέτωποι με επιστροφή προκαταβολών και με ακυρώσεις με απίστευτο κόστος για τις επιχειρήσεις τους και οφείλετε να αναλάβετε δράσεις τόνωσης του τουρισμού, ανάκτησης της χαμένης εμπιστοσύνης, ανάκτησης της εικόνας της χώρας και του τουριστικού προϊόντος της Βόρειας Ελλάδας.

Σας καλώ, λοιπόν, με ειλικρινή διάθεση να ζητήσετε μια συγγνώμη και κυρίως να στηρίξετε σήμερα τους επιχειρηματίες και τους εργαζόμενους στον κλάδο του τουρισμού, τον κλάδο που έβαλε πλάτη για χρόνια ολόκληρα για να βγει η χώρα από την κρίση, που εσείς την είχατε βάλει και την ξαναβάζετε και σήμερα και δεν έχετε καμία πανδημία ως δικαιολογία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, συζητάμε σήμερα στην Επιτροπή την Κύρωση της Συμφωνίας Συνεργασίας μεταξύ της Ελληνικής Κυβέρνησης και της Κυβέρνησης της Σερβίας στον τομέα του τουρισμού. Η Συμφωνία αυτή υπεγράφη στη Θεσσαλονίκη στις 13 Ιουλίου του 2017, από την προηγούμενη Υπουργό Τουρισμού της Ελλάδας και τον Αναπληρωτή Πρωθυπουργό και Υπουργό Εμπορίου, Τουρισμού και Τηλεπικοινωνιών της Σερβίας.

Η Συμφωνία προέκυψε από τη βούληση των δύο χωρών να ενισχύσουν τη συνεργασία τους στον τομέα του τουρισμού, να αυξήσουν τις τουριστικές ροές ενισχύοντας παράλληλα την οικονομία τους και να αναπτύξουν περαιτέρω τους δεσμούς φιλίας που παραδοσιακά τις συνδέουν.

Η φιλία μας με τη Σερβία εκτείνεται σε βάθος χρόνου και έχει τη βάση της σε παράγοντες που συνδέονται με τον πολιτισμό, τη θρησκεία και την ιστορία των δύο χωρών. Πολιτικά οι δύο χώρες κινούνται σε ένα πλαίσιο αμοιβαίας, επωφελούς συνεργασίας με εποικοδομητικές συμφωνίες σε πολλούς τομείς, όπως η δικαιοσύνη, οι επιστήμες, ο τουρισμός, οι αεροπορικές και οδικές μεταφορές, η οικονομία και η τεχνολογία, ο πολιτισμός και η εκπαίδευση. Επίσης, υπάρχει τακτική επικοινωνία σε υψηλό επίπεδο και άριστες διπλωματικές σχέσεις.

Η κουλτούρα και ο πολιτισμός αποτελούν, επίσης, πεδία συνάντησης των δύο λαών, παρέχοντας πρόσφορο έδαφος για την εμβάθυνση των σχέσεων τους και την ανάπτυξη συνεργασιών στον οικονομικό τομέα.

Ενδεικτικά, είναι τα στοιχεία που αναφέρει το Υπουργείο Εξωτερικών, σύμφωνα με τα οποία η Ελλάδα κατέχει την τρίτη θέση μεταξύ των ξένων επενδυτών στη Σερβία και έχει μια πολύ ισχυρή επιχειρηματική παρουσία εκεί, με περίπου 200 επιχειρήσεις ελληνικών συμφερόντων, οι οποίες απασχολούν περισσότερους από 25.000 εργαζόμενους και δραστηριοποιούνται στην αγορά της Σερβίας.

Αξίζει να σημειωθεί ότι με την απελευθέρωση του καθεστώτος θεωρήσεων εισόδου για τους κατόχους βιομετρικών διαβατηρίων που ίσχυσε από 19 Δεκεμβρίου 2009, μετά από απόφαση βέβαια της Ευρωπαϊκής Ένωσης, διευκολύνθηκε σε μεγάλο βαθμό η είσοδος των Σέρβων τουριστών στην Ελλάδα και ενισχύθηκαν οι τουριστικές ροές από το κράτος αυτό.

Με την εν λόγω συμφωνία, προβλέπεται το πλαίσιο εντός του οποίου θα κινούνται οι ειδικότερες ενέργειες που θα απαιτηθούν στη συνέχεια. Προσδιορίζονται τα κατάλληλα μέσα που θα χρησιμοποιηθούν για την αύξηση της τουριστικής κίνησης, καθώς και τα πεδία τουριστικής συνεργασίας ανάμεσα στις δύο χώρες.

Με τις διατάξεις της, προβλέπεται η αμοιβαία τουριστική προώθηση και προβολή.

Εξετάζονται οι δυνατότητες συνεργασίας πάνω στην τουριστική εκπαίδευση και κατάρτιση.

Συμφωνείται η ανταλλαγή τουριστικών, στατιστικών στοιχείων και πληροφόρησης για την νομοθεσία και την έρευνα στην τουριστική ανάπτυξη.

Ακόμα, επιδιώκεται η προώθηση ειδικών μορφών τουρισμού, όπως πολιτιστικός, θρησκευτικός, γαστρονομικός, αγροτουρισμός, ιαματικός και λοιπά, ενώ ενθαρρύνεται η συμμετοχή σε εκθέσεις, τουριστικές εκδηλώσεις, σεμινάρια και λοιπά που διοργανώνουν οι δύο χώρες.

Για όλα τα παραπάνω, ενθαρρύνεται η συνεργασία μεταξύ των τουριστικών φορέων και οργανισμών των δύο χωρών, με απώτερο στόχο την αύξηση των εκατέρωθεν τουριστικών ροών. Επιπλέον, προωθούνται και διευκολύνονται αμοιβαία οι τουριστικές επενδύσεις και οι επιχειρηματικές συμπράξεις Ελλήνων και Σέρβων επιχειρηματιών πάνω σε τουριστικούς τομείς.

Είναι γεγονός, ότι τα τελευταία χρόνια οι τουριστικές ροές ανάμεσα στις δύο χώρες εμφανίζονται ενισχυμένες. Μάλιστα, η Ελλάδα αποτελεί κορυφαίο προορισμό στις προτιμήσεις των Σέρβων τουριστών, όπως εξάλλου και άλλων βαλκανικών λαών. Αυτή είναι μία τάση και μια ανοδική πορεία, που δυστυχώς ανακόπηκε βίαια με την αύξηση των κρουσμάτων του κορωνοϊού στη Σερβία και την απόφαση για αναστολή της πρόσβασης των Σέρβων τουριστών στην Ελλάδα από τις 6 μέχρι τις 15 Ιουλίου.

Ειρωνική δε συγκυρία, η κατάθεση στις 30 Ιουνίου του 2020 στη Βουλή της εν λόγω Κύρωσης για την τουριστική συνεργασία των δύο χωρών, λίγες μέρες δηλαδή πριν η Ελλάδα κλείσει τα σύνορά της στους Σέρβους τουρίστες.

Το κλείσιμο των συνόρων με την Σερβία αποτέλεσε βαρύ πλήγμα για τον τουρισμό της βόρειας Ελλάδας και κυρίως για τις επιχειρήσεις της Χαλκιδικής, της Πιερίας, της Καβάλας και της Θάσου, περιοχές για τις οποίες οι βαλκάνιοι τουρίστες αποτελούν την κύρια δεξαμενή επισκεπτών. Το μέγεθος της ζημίας γίνεται εύκολα αντιληπτό, αν σκεφτούμε ότι πέρυσι καταγράφηκαν συνολικά περισσότερες από 1 εκατομμύριο αφίξεις μόνο από τη Σερβία.

Το 2019, οι Σέρβοι επισκέπτες άφησαν 356 εκατομμύρια ευρώ και η μέση διάρκεια παραμονής ήταν 8,4 ημέρες, σύμφωνα με τα στοιχεία της Τράπεζας της Ελλάδας. Η ανάγκη στήριξης όλων των επιχειρήσεων που επλήγησαν και των εργαζομένων τους, όχι μόνο στη βόρειο Ελλάδα αλλά και σε πανελλαδικό επίπεδο είναι αυτονόητη. Το έχουμε τονίσει εξάλλου πολλές φορές, με όποιο κοινοβουλευτικό μέσο διαθέτουμε ως κόμμα και με κάθε είδους παρέμβαση. Αυτή η κρίση αντιμετωπίζεται μόνο με γενναία και εμπροσθοβαρή μέτρα, για να υπάρξει επόμενη μέρα στον ελληνικό τουρισμό.

Χιλιάδες εργαζόμενοι οδηγούνται στην ανεργία.

Επιχειρήσεις μαραζώνουν και βάζουν λουκέτο.

Οικογένειες βρίσκονται σε απόγνωση.

Όλος αυτός ο κόσμος που έχει πληγεί βάναυσα αδυνατεί να ανταπεξέλθει στις οικονομικές του υποχρεώσεις.

Η επόμενη περίοδος, κυρίες και συνάδελφοι, θα είναι εξαιρετικά δύσκολη και υγειονομικά και οικονομικά.

Το μέλλον, όμως, δεν μπορεί να οικοδομηθεί πάνω σε ερείπια.

Το Κίνημα Αλλαγής έχει κάνει πολλές και ρεαλιστικές προτάσεις, που αφορούν τους εργαζόμενους, τις επιχειρήσεις και το τουριστικό προϊόν.

Η κατάσταση είναι σοβαρή και κρίσιμη.

Απαιτείται, λοιπόν, σοβαρότητα και συνεργασία των πολιτικών δυνάμεων.

Θα ήθελα να θυμίσω ότι, όταν η Κυβέρνηση άνοιξε τα χερσαία σύνορα προκάλεσε συνωστισμό στον Προμαχώνα, αφού οι υπόλοιποι συνοριακοί σταθμοί παρέμειναν κλειστοί. Θα μπορούσε να τους είχε ανοίξει, αφού τους ενίσχυε πρώτα υγειονομικά, ώστε να εισέρχονται οι τουρίστες χωρίς ταλαιπωρία, ελεγχόμενα και με υγειονομική ασφάλεια.

Επίσης, υπήρξαν καταγγελίες για πλαστά πιστοποιητικά που αγοράζονταν από ταξιδιώτες, για να περάσουν τα σύνορα.

Στους Ευζώνους, στην πατρίδα μου δηλαδή, ενώ απαγορευόταν η είσοδος στη χώρα για τους ξένους, πολλοί Έλληνες μπαινόβγαιναν ανεξέλεγκτα κυρίως για να επισκεφθούν τα καζίνο της γειτονικής χώρας, αποτελώντας, όμως, πηγή κινδύνου για την περιοχή.

Στη βιασύνη της Κυβέρνησης να ανοίξει τον τουρισμό και την οικονομία, άνοιξε τα σύνορα χωρίς επαρκείς ελέγχους και τώρα πληρώνουμε, δυστυχώς, το τίμημα.

Η προϋπόθεση της έλευσης με αρνητικό τεστ εφαρμόστηκε μόνο σε όσους ταξιδιώτες εισέρχονταν στη χώρα οδικώς και όχι σε όλους.

Ο κόσμος έχει πια μπερδευτεί από τα διπλά μηνύματα που δέχεται.

Στις 30 Ιουλίου, ο κύριος Υπουργός Τουρισμού μέσω του ΑΝΤ1, διαβεβαίωνε ότι δεν θα αυξηθεί η πληρότητα στα πλοία πάνω από το 65%, επικαλούμενος την απόφαση της Επιτροπής Λοιμώξεων. Μόλις τρεις μέρες μετά, στις 2 Αυγούστου, ανακοίνωσε την αύξηση της πληρότητας μέχρι και 85%. Μάλιστα, κύριε Υπουργέ, προχωρήσατε και στη λαθεμένη και ατυχή δήλωση ότι δεν υπάρχει θέμα με την πληρότητα στα πλοία. Μάλιστα, είπατε «δεν είναι επικίνδυνος ο συνωστισμός για δύο και τρεις ώρες στα πλοία». Βέβαια πάρα πολλά ταξίδια στα νησιά είναι πολύ περισσότερες ώρες. Είπατε, έτσι χαρακτηριστικά και υποκαθιστάτε με τον τρόπο σας και τους ειδικούς. Σωρεία παλινωδιών και διπλών μηνυμάτων, μείγμα λανθασμένων χειρισμών και ανεπάρκειας, χαρακτηρίζουν τη συμπεριφορά της Κυβέρνησης όλο αυτό το διάστημα μετά το άνοιγμα της οικονομικής δραστηριότητας.

Δεν επεκτείνομαι περαιτέρω, τα έχουμε ξαναπεί πολλές φορές.

Το θέμα του τουρισμού και της οικονομίας το χειρίστηκε και εξακολουθεί να το χειρίζεται με ερασιτεχνισμό η Κυβέρνηση. Θα πρέπει να προσέξει, γιατί το ίδιο πάει να γίνει και με τη δημόσια υγεία. Το θέμα έχει ξεφύγει και στα δύσκολα μετακυλύει η Κυβέρνηση την ευθύνη στους πολίτες. Η Κυβέρνηση είναι, λοιπόν, εκείνη που εξέπεμψε τη χαλαρότητα και τώρα τρέχει να μαζέψει τα ασυμμάζευτα πολλές φορές. Αποδεικνύεται ότι δεν έχει μια αποτελεσματική στρατηγική για τη διαχείριση των ζητημάτων που δημιουργεί ο κορωνοϊός στη δημόσια υγεία, την οικονομία, τον τουρισμό, την εκπαίδευση, τους εργαζόμενους.

Η διεξαγωγή προ ημερησίας διάταξης συζήτηση στη Βουλή, που ζήτησε με επιστολή της προς τον Πρόεδρο της Βουλής, η Πρόεδρος του Κινήματος Αλλαγής, η κυρία Γεννηματά, για τα θέματα αυτά, είναι κάτι περισσότερο από αναγκαία.

Τέλος, όσον αφορά το παρόν νομοσχέδιο, για την κύρωση της τουριστικής συνεργασίας Ελλάδας Σερβίας, το Κίνημα Αλλαγής ψηφίζει θετικά, όπως εξάλλου σε κάθε νομοσχέδιο που προάγει και ενισχύει τον ελληνικό τουρισμό και τους ανθρώπους. Τονίζω όμως, ότι το φλέγον θέμα του τουρισμού δεν περιορίζεται ούτε εξαντλείται στην υπογραφή μόνο συμφωνιών.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής)**: Το λόγο έχει ο Ειδικός Αγορητής του Κ.Κ.Ε., κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ)**: Βεβαίως, λείπει η Εισηγήτρια της Πλειοψηφίας, η οποία είπε «εδώ μιλάμε για ένα μεγάλο έρωτα των δύο λαών». Πρέπει να της πούμε όμως, ότι η αστική τάξη της χώρας μας έδειξε την αγάπη στο λαό της Γιουγκοσλαβίας, με τη συμμετοχή της στη διάλυσή της, με τους βομβαρδισμούς και το θάνατο που αυτοί έσπειραν. Ναι, ο λαός μας έκφρασε την αλληλεγγύη του στον λαό της Γιουγκοσλαβίας, όπως την εκφράζει και σήμερα, την αντίθεσή του στις επιλογές της Ευρωπαϊκής Ένωσης και του ΝΑΤΟ και των κυβερνήσεων των χωρών μελών, που συμμετείχαν στο έγκλημα.

Οι σχέσεις φιλίας και αμοιβαίου οφέλους των λαών, καμιά σχέση δεν έχουν με τις επιδιώξεις των αστικών τάξεων. Επιδιώξαμε με αφορμή την κύρωση συμφωνίας με τη Σερβία για τη συνεργασία στον τομέα του τουρισμού, να τοποθετηθούμε στην πολιτική της κυβέρνησης στην αντιμετώπιση της πανδημίας και το άνοιγμα του τουρισμού. Η κυβέρνηση, αφενός μεν αξιοποιεί την πανδημία για να ικανοποιήσει αξιώσεις των επιχειρηματικών ομίλων σε βάρος των εργαζομένων, αφετέρου δε διαχειρίζεται υγειονομικά πρωτόκολλα με κριτήριο τα συμφέροντα των επιχειρηματικών ομίλων και όχι την υγεία του λαού. Την ίδια γραμμή ακολούθησε ο ΣΥΡΙΖΑ, που κατακεραύνωνε την κυβέρνηση για τα όποια ελάχιστα μέτρα, μέσω της κυρίας Νοτοπούλου και απαιτούσε τη συμπλήρωση απλά μιας φόρμας από τους ταξιδιώτες, πιέζοντας για πιο ελαστικά πρωτόκολλα. Δεν μπορεί σήμερα να λέει άλλα.

Με τα σαρωτικά κυβερνητικά μέτρα, όπως αποτυπώθηκαν, με τους νόμους και τις πράξεις νομοθετικού περιεχομένου και αυτής της περιόδου, η κυβέρνηση εξασφάλισε στους μεγάλους επιχειρηματικούς ομίλους, αφενός φτηνή εργατική δύναμη και αφετέρου, νέα προνόμια όπως φοροαπαλλαγές, εισφοροαπαλλαγές, φορτώνοντας τα βάρη στους εργαζόμενους, στους αυτοαπασχολούμενους, στον λαό. Οι εργαζόμενοι στον τουρισμό -επισιτισμό βρίσκονται σε πολύ δεινή θέση. Η ανεργία, η φτώχεια, η εξαθλίωση, η κατακρήμνιση μισθών, είναι οι βαριές συνέπειες των εργαζομένων στον τουρισμό και επισιτισμό.

Η κυβέρνηση, ενώ εξασφάλισε την παραπέρα ενίσχυση της ρευστότητας των επιχειρήσεων, με χρηματοδότηση των πολιτικών απασχόλησης, αξιοποίηση των πόρων του ΕΣΠΑ, όσο και των πόρων του νέου ευρωπαϊκού προγράμματος, έθεσε σε αναστολή μέρος των εργαζομένων των τουριστικών επιχειρήσεων, ψήφισε το αντεργατικό πρόγραμμα ΣΥΝΕΡΓΑΣΙΑ, με το οποίο μονιμοποιεί την εκ περιτροπής εργασία, απαλλάσσει την εργοδοσία από την εφαρμογή των συλλογικών συμβάσεων, μειώνει τους μισθούς πάνω από το 20%, άφησε δε απροστάτευτο μεγάλο μέρος των εργαζομένων που δεν είχαν τις προϋποθέσεις για επιδότηση από τον ΟΑΕΔ, ούτε το δικαίωμα επαναπρόσληψης σε επιχειρήσεις του κλάδου.

Η κυβέρνηση με αυτό το πρόγραμμα ΣΥΝΕΡΓΑΣΙΑ, έδωσε στην εργοδοσία ένα ακόμα όπλο για το μαζικό τσάκισμα των μισθών των εργαζομένων και το παραπέρα χτύπημα της πλήρους απασχόλησης. Τα υγειονομικά πρωτόκολλα έγιναν λάστιχο με απαίτηση των επιχειρηματικών ομίλων. Οι αποστάσεις, τα τεστ και όλα όσα υποδείκνυε καταρχήν η επιστημονική επιτροπή, για την αποτροπή της διασποράς της πανδημίας στην κοινότητα, στεκόταν εμπόδιο στα κέρδη, γι’ αυτό προσαρμόστηκαν στις απαιτήσεις των τουριστικών ομίλων. Είναι γνωστή η απόκρυψη των στοιχείων για τα κρούσματα σε περιοχές, με απαίτηση των ξενοδόχων, μία απαίτηση, ένα αίτημα που έγινε αποδεκτό από την κυβέρνηση και αυτό βέβαια, δεν επιχαίρει καμιά τιμή και για τους επιστήμονες, για τον ΕΟΔΥ.

Αεροπορικές εταιρείες, εφοπλιστές, επιχειρηματικοί όμιλοι στον τουρισμό καθόρισαν τα όποια πρωτόκολλα, με κριτήριο τα κέρδη τους και όχι την υγεία του λαού. Η Κυβέρνηση, αλλά και η Επιστημονική Επιτροπή έχουν όλη την ευθύνη για τα χιλιάδες κρούσματα και τους θανάτους αυτής της περιόδου. Από τα 16 κρούσματα την ημέρα στο τέλος της καραντίνας, με το άνοιγμα του τουρισμού -έτσι όπως άνοιξε- φτάσαμε σχεδόν τα 300 κρούσματα την ημέρα.

Οι εργαζόμενοι, οι αυτοαπασχολούμενοι, οι επαγγελματίες στον επισιτισμό και τον τουρισμό, οι οποίοι, πέρα από τα νέα βάρη που γέννησε η κρίση, πληρώνουν ακριβά τις συνέπειες της πανδημίας που επιτάχυνε αυτήν την κρίση. Τα έκτακτα μέτρα αναστολής περιορισμού της οικονομικής δραστηριότητας έχουν οδηγήσει χιλιάδες επαγγελματίες στον κλάδο της εστίασης σε γενικευμένα αδιέξοδα. Είναι επείγουσα ανάγκη η ουσιαστική προστασία των εργαζομένων και μικρών επαγγελματιών του κλάδου, με αποδοχή των αιτημάτων που έχουν θέσει στην Κυβέρνηση.

Εμείς θα καταθέσουμε ξανά στην Κυβέρνηση -καταθέτω στα Πρακτικά- τα αιτήματα των συνδικάτων.

Λέτε αυτοί οι επιχειρηματικοί όμιλοι που ακολουθούν αυτήν τη γραμμή, οι tour operators, οι μεγάλοι του τουρισμού, οι αεροπορικές εταιρείες, να έχουν άλλη στάση στη Σερβία, στους εργαζόμενους, στην υγεία και την ασφάλειά τους, στο περιβάλλον; Με την κύρωση της Συμφωνίας με τη Σερβία και τη συνεργασία στον τουρισμό, προβλέπεται η ικανοποίηση των λαϊκών εργατικών αναγκών ή η υλοποίηση των στρατηγικών των ιμπεριαλιστικών κέντρων και οργανισμών του κεφαλαίου, ιδιαίτερα αυτές που ενισχύουν τη γεωστρατηγική τους κυριαρχία και δημιουργούν νέους δρόμους κερδοφορίας;

Το Κ.Κ.Ε, σε κάθε σχέδιο νόμου, σε κάθε διακρατική Συμφωνία, τοποθετείται ακριβώς από τη σκοπιά των εργαζομένων και των λαϊκών στρωμάτων. Η Ευρωπαϊκή Ένωση, το ΝΑΤΟ, οι ΗΠΑ επιδιώκουν την αύξηση της γεωστρατηγικής ιεραρχίας, τη μείωση της επιρροής της Ρωσίας και της Κίνας στην περιοχή. Προωθεί Συμφωνίες –τέτοιες και άλλες-, ώστε σε όλους τους τομείς, όπως και της οικονομίας, να απλώσουν τα πλοκάμια τους οι ιμπεριαλιστικοί οργανισμοί, οι μονοπωλιακοί όμιλοι, σε συνεργασία με τις αστικές τάξεις των χωρών -εν προκειμένω τη Σερβία.

Στην Αιτιολογική Έκθεση ισχυρίζεστε ότι η εν λόγω Συμφωνία είναι αποτέλεσμα της κοινής επιθυμίας των δύο χωρών για την ενίσχυση των φιλικών σχέσεων μεταξύ των λαών, μέσω της προώθησης της συνεργασίας μεταξύ των εθνικών τουριστικών αρχών. Οι διακοπές και η αναψυχή από δικαίωμα αυτού του λαού, που το έζησε την περίοδο της σχεδιασμένης οικονομίας από την εργατική εξουσία με τα όποια λάθη και τις όποιες παρατηρήσεις που μπορεί να έχει κάποιος με την παλινόρθωση των καπιταλιστικών σχέσεων, έχει μετατραπεί σε πανάκριβο εμπόρευμα που το αγοράζουν οι λίγοι και το στερούνται οι πολλοί. Αυτό είναι το αποτέλεσμα στο σύστημα της ελευθερίας της αγοράς, της ατομικής ιδιοκτησίας στα μέσα παραγωγής, στις υποδομές της αναψυχής και των διακοπών. Το ζει ο λαός μας, ο οποίος στερείται το δικαίωμα αυτό. Κάθε χρόνο όλο και περισσότεροι, όλο και μεγαλύτερη πλειοψηφία.

Η Σερβία, σε αυτόν το δρόμο της ελευθερίας κίνησης του κεφαλαίου, των εργαζομένων και των προϊόντων, επιδιώκει την ενίσχυση της αστικής τάξης, την ενίσχυση της κερδοφορίας των επιχειρηματικών ομίλων που δραστηριοποιούνται και στον τουρισμό.

Η αστική τάξη της Ελλάδας επιδιώκει, επίσης, με τη Συμφωνία, να επεκτείνει τις κερδοφόρες επενδύσεις της και να βοηθήσει στην προώθηση της στρατηγικής των συμμάχων της στην περιοχή, την ένταξη της Σερβίας στην Ευρωπαϊκή Ένωση και στο ΝΑΤΟ. Οι λαοί των χωρών θα υποστούν τις συνέπειες των επιδιώξεων των αστικών τάξεων στην περιοχή, τις συμμαχίες τους, καθώς και τους ανταγωνισμούς και τις αντιθέσεις τους. Οι αστικές κυβερνήσεις, στο πλαίσιο των ανταγωνισμών των υπηρεσιών και των οργανισμών, της μείωσης επιρροής της Ρωσίας προωθούν, και με αυτές τις Συμφωνίες, αυτές τις απειλές.

Το Κ.Κ.Ε. είναι αντίθετο στην εν λόγω Συμφωνία, γιατί δεν υπηρετεί τους λαούς των χωρών τις σχέσεις φιλίας και αμοιβαίου οφέλους, αλλά τους επιχειρηματικούς ομίλους, των οποίων οι ανάγκες τους και τα συμφέροντά τους υπηρετούνται από τις κυβερνήσεις του κεφαλαίου. Και συγκρούονται, βέβαια, με τα συμφέροντα των εργαζομένων και του λαού. Αγωνίζεται για τις αμοιβαίες επωφελείς συμφωνίες μεταξύ των λαών που θα συμβάλλουν στην ικανοποίηση των λαϊκών αναγκών και όχι των κερδών του κεφαλαίου. Σε αυτόν το δρόμο αγωνιζόμαστε και θα δώσουμε τις δυνάμεις μας.

Καταθέτουμε, για τα Πρακτικά, τα αιτήματα των εργαζομένων και των αυτοαπασχολούμενων στον κλάδο. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ. Κυρίες και κύριοι συνάδελφοι, καλό μήνα καταρχήν. Η σύμβαση με τη Σερβία υπεγράφη στις 13 Ιουλίου του 2017, ενώ έρχεται για κύρωση τρία χρόνια μετά, όπως έχει συμβεί με πολλές άλλες, με εξαίρεση, βέβαια, τη συμφωνία των Πρεσπών. Καθυστέρησε, δε, αφενός μεν από το ΣΥΡΙΖΑ, αφετέρου από τη ΝΔ, αφού είχε προγραμματιστεί, εάν δεν κάνουμε λάθος, πριν το καλοκαίρι ενδεχομένως λόγω της πανδημίας.

Ο εισερχόμενος, πάντως, τουρισμός από τη Σερβία, εφέτος το καλοκαίρι, σταμάτησε γρήγορα λόγω των κρουσμάτων, βυθίζοντας στην απραξία τις μονάδες στη Βόρεια Ελλάδα. Γενικότερα βέβαια διαπιστώθηκε κακοδιαχείριση, μεταξύ άλλων, με το ανεξέλεγκτο άνοιγμα των συνόρων από χώρες με πολλά κρούσματα, όπως από την Ιταλία, τη Μεγάλη Βρετανία, τη Σουηδία και το Βέλγιο, καθώς επίσης με γεμάτα αεροπλάνα, παρά τους κινδύνους. Το χειρότερο χωρίς καμία αντίστοιχη ωφέλεια, όσον αφορά τα τουριστικά έσοδα, αφού διακινήθηκε ένας σχετικά μεγάλος αριθμός τουριστών με χαμηλή μέση δαπάνη, με αποτέλεσμα να αναμένονται εισπράξεις κάτω των τριάμισι δισεκατομμυρίων ευρώ άμεσα, από 18,2 δισεκατομμύρια το 2019, προοιωνίζοντας ένα εφιαλτικό φθινόπωρο για την Ελλάδα. Μόνο τον Ιούνιο είχαμε ενάμισι εκατομμύριο τουρίστες από 6 εκατομμύρια τον ίδιο μήνα το 2019, ενώ τα σύνορά μας παρέμειναν κλειστά λόγω των εντολών της Ευρωπαϊκής Ένωσης για χώρες με μικρότερο αριθμό τουριστών, αλλά με μεγαλύτερη μέση δαπάνη όπως είναι οι Ηνωμένες Πολιτείες, όπου ακόμη και οι ομογενείς μας στερήθηκαν το ετήσιο ταξίδι στην πατρίδα τους. Θα το καταθέσω στα πρακτικά.

Περαιτέρω, ένα από τα μεγάλα λάθη της κυβέρνησης, που συνεχίζει να αντιμετωπίζει λογιστικά την οικονομία μας, μη αντιλαμβανόμενη πως η συνταγή του βλέποντας και κάνοντας δεν βοηθάει στον προγραμματισμό κανενός κλάδου, είναι η χαμηλή στήριξη του εσωτερικού τουρισμού. Με 30 εκατομμύρια ευρώ, στην αρχή, για 250.000 Έλληνες και με 100 εκατομμύρια αργότερα για 750.000, που δεν γνωρίζουμε εάν πράγματι υλοποιήθηκαν. Θα το καταθέσω στα πρακτικά.

Το αναφέρουμε επειδή συγκρίνοντας τις αναγγελίες μέτρων της κυβέρνησης, γενικότερα με αυτά που πράγματι δόθηκαν στην αγορά, βρήκαμε αρκετές διαφορές, ενώ ένα μεγαλύτερο πρόγραμμα, όπως για παράδειγμα της Πολωνίας, θα μπορούσε να είχε διατηρήσει ανοιχτές τις τουριστικές μας μονάδες, να έχει αυξήσει τις πωλήσεις ελληνικών προϊόντων, εάν δίνονταν τα κατάλληλα κίνητρα και να είχαν αποφευχθεί τα επιδόματα μη εργασίας με τα δανεικά χρήματα του προγράμματος SURE.

Δυστυχώς η αποτυχία αφορά και την υγεία, όπου αμφιβάλλουμε για τους αριθμούς που δόθηκαν στη δημοσιότητα, σύμφωνα με τους οποίους εισήλθαν στην Ελλάδα δυόμισι εκατομμύρια τουρίστες από την 1η Ιουλίου έως τις 16 Αυγούστου με μόλις 615 κρούσματα σε 319 χιλιάδες ελέγχους που διενεργήθηκαν. Συνολικά, όμως, είχαμε 7.075 καταγεγραμμένα κρούσματα έως τις 16 Αυγούστου, εκ των οποίων περισσότερα από τα μισά θεωρούνται ορφανά ή εγχώρια, κάτι για το οποίο έχουμε πολλές επιφυλάξεις ειδικά αφού ο δείκτης μετάδοσης ξεπέρασε το 1 μετά την 20η Ιουλίου.

Θεωρούμε, πάντως, ντροπή να θέλει να πιστωθεί η κυβέρνηση την επιτυχία των πρώτων μηνών χρεώνοντας στους Έλληνες για τη μετέπειτα αποτυχία της, προσπαθώντας να μας πείσει πως η άνοδος των κρουσμάτων δεν οφείλεται στον τουρισμό αλλά είναι εγχώρια. Είναι ξεκάθαρο δε, πως η πανδημία χρησιμοποιείται κατά το δοκούν από τους ιθύνοντες, μεταξύ άλλων, για να καλύψουν τις αποτυχίες τους στην οικονομία, όπου όλοι οι δείκτες είναι στο «κόκκινο», έχοντας ξεκινήσει την καθοδική τους πορεία ήδη από το τέταρτο τρίμηνο του 2019, πριν δηλαδή από τον Covid19.

Όσον αφορά τώρα τα μέτρα που λαμβάνονται, πάντοτε καθυστερημένα, δεν είναι η λύση που χρειάζεται η Ελλάδα, αφού όπως έχουμε τονίσει δεκάδες φορές, χρειάζεται αλλαγή του οικονομικού μας μοντέλου έτσι ώστε να παράγουμε πλούτο. Τα χρήματα των επιδοτήσεων θα τελειώσουν γρήγορα και τα 72 δισ. ευρώ, συμπεριλαμβανομένων όμως των δανείων του Ταμείου Ανασυγκρότησης, δεν θα φτάσουν ούτε για την κάλυψη των ελλειμμάτων μας, ενώ τα 40 δισεκατομμύρια από αυτά αφορούν τα προγράμματα ΕΣΠΑ και ΚΑΠ που θα δοθούν σταδιακά τα επόμενα επτά χρόνια, χωρίς να πρόκειται για κάτι καινούργιο.

Χώρες πάντως με μεγάλη εξάρτηση από τον τουρισμό και με ένα, τόσο έντονα, προκυκλικό μοντέλο όπως η Ελλάδα, είναι καταδικασμένες, ενώ εκτός από την αλλαγή του οικονομικού μας μοντέλου, απαιτείται επιπλέον η αναθεώρηση του τουριστικού, μακριά από τη μαζική του μορφή χαμηλού κόστους, καθώς επίσης από την εξάρτησή του από εταιρείες όπως η γερμανική TUI. Οι συνέπειες της χρεοκοπίας της Thomas Cook θα έπρεπε να μας είχαν ήδη διδάξει, υπενθυμίζοντας πως η επικέντρωση στον τουρισμό επιβλήθηκε από την πολιτική των μνημονίων, που ήθελε τη μετατροπή μας στα «γκαρσόνια της Ευρώπης», με αποτέλεσμα να έχει αυξηθεί σημαντικά το ποσοστό του, ως προς το ΑΕΠ μας, συγκριτικά με το 2010, όπως συνέβη επίσης στην Πορτογαλία. Η στροφή σε νέες αγορές και σε καινούργιες μορφές τουρισμού, όπως o προσκυνηματικός, ο χειμερινός, ο αγροτουρισμός ή ο ιαματικός, που αναφέρονται στη Συμφωνία με τη Σερβία, είναι απαραίτητη, πόσο μάλλον υπό τις σημερινές συνθήκες, έχοντας την άποψη πως θα αργήσει αρκετά η επιστροφή στην κανονικότητα, όσον αφορά τον τουρισμό γενικότερα.

Συνεχίζοντας, με στοιχεία του 2018, επισκέφτηκαν την Ελλάδα 1,2 εκατομμύρια Σέρβοι, εκ των οποίων το 80% για διακοπές, ενώ τη Σερβία και κυρίως το Βελιγράδι, 67.000 Έλληνες και το καταθέτω στα πρακτικά. Η ίδια η Σερβία είχε μόλις 1,7 εκατομμύρια τουρίστες το 2018, κυρίως από τη σερβική κοινότητα της Βοσνίας, από την Κίνα, τη Βουλγαρία, την Κροατία και τη Γερμανία, με τα τουριστικά της έσοδα να είναι μόνο 2,9 δισεκατομμύρια ευρώ ή στο 6,9% του ΑΕΠ της, πιθανότατα μαζί με τον εγχώριο τουρισμό.

Για λόγους ιστορικούς, πολιτισμικούς, οικονομικούς και γεωπολιτικούς, πιστεύουμε πως πρέπει να είναι θερμές οι σχέσεις μας με τη Σερβία, ενώ μέσω του τουρισμού είναι πιο εύκολο να επιτευχθεί κάτι τέτοιο, δημιουργώντας επιπλέον ευρύτερες επιχειρηματικές συνέργειες. Λογικά η Σερβία θα μπορούσε να βοηθηθεί σημαντικά από την τεχνογνωσία μας στον τουρισμό, ενώ η Ελλάδα θα ήταν σωστό να λειτουργήσει ως τροφοδότης για μεταφορές τουριστών προς τη Σερβία με συνδυασμένα πακέτα διακοπών. Οι μεταφορές εδώ θα ήταν σημαντικές με την καλύτερη οδική σιδηροδρομική και αεροπορική σύνδεση των δύο χωρών, έτσι ώστε να καλύπτονται οι αποστάσεις ευκολότερα και γρηγορότερα.

Στη Συμφωνία τώρα, δεν αναγράφονται μεγάλα έξοδα από το Γενικό Λογιστήριο του Κράτους, ενώ τα πιο σημαντικά είναι τα 265.000 ευρώ για συνέδρια. Εμείς, ως Ελληνική Λύση, θα προτείναμε να δαπανηθούν περισσότερα, έτσι ώστε να αναπτυχθούν οι νέες μορφές τουρισμού, όπως ο προσκυνηματικός, ο χειμερινός, ο ιαματικός και λοιπά.

Στο άρθρο 1 τώρα της Συμφωνίας, όπου τίθεται το πλαίσιο για την προώθηση της συνεργασίας στον τουρισμό, δεν έχουμε να προσθέσουμε κάτι σημαντικό.

Στο άρθρο 2 τοποθετείται ως στόχος η αύξηση των τουριστικών ροών μεταξύ των δύο χωρών, καθώς επίσης η συνεργασία Φορέων και επιχειρήσεων του κλάδου στη Σερβία και στην Ελλάδα. Είναι σχετικά αόριστο, βέβαια, ως προς τους στόχους του, αφού είναι εμφανώς ετεροβαρής η σχέση, με την έννοια ότι είναι ασφαλώς πολύ περισσότεροι οι Σέρβοι τουρίστες που επισκέπτονται την Ελλάδα απ’ ότι οι Έλληνες τη Σερβία. Ειδικά εφέτος η πανδημία έχει αποτρέψει την τουριστική κίνηση από τη Σερβία, οπότε θα μπορούσε να προστεθεί μία αναφορά σε λόγους ανωτέρας βίας, που θα απέτρεπαν τον τουρισμό στις δύο χώρες, αν και ίσως δεν χρειάζεται, αφού δεν προβλέπονται ρήτρες μη-συμμόρφωσης.

Στο άρθρο 3, προβλέπεται η προώθηση διαφημιστικού υλικού για τον τουρισμό και η συμμετοχή τουριστικών οργανισμών σε εκθέσεις στο άλλο συμβαλλόμενο μέρος. Λογικά, αφορά περισσότερο τη προβολή της Σερβίας στην Ελλάδα, αφού η Ελλάδα είναι οικεία στους Σέρβους, όσον αφορά το τουρισμό. Προβλέπονται, όμως, μόνο 265.000 ευρώ για προβολή την περίοδο 2020-2022, ένα ποσόν που θεωρούμε σχετικά χαμηλό. Επίσης, χαμηλό θεωρούμε το κόστος για τα ταξίδια εξοικείωσης των τουριστικών πρακτόρων, όπου σύμφωνα με το Γενικό Λογιστήριο του Κράτους, το κόστος εκτιμάται από 25 έως 35.000 ευρώ ετησίως. Αναφέρεται επιπλέον, συνεργασία στη τουριστική εκπαίδευση, προφανώς προς όφελος της Σερβίας, αφού η τουριστική βιομηχανία της είναι πολύ μικρότερη της ελληνικής. Δεν παρέχεται πάντως κάποιο κόστος εδώ από το Γενικό Λογιστήριο του Κράτους για τη συγκεκριμένη εκπαίδευση, ενώ θα μπορούσε να είναι υψηλό. Εναπόκειται αλήθεια στους υπουργούς; Πρόκειται για ένα ερώτημά μας.

Στο άρθρο 4, τίθεται ο στόχος, η προώθηση νέων εναλλακτικών μορφών τουρισμού, κάτι που θεωρούμε θετικό, επειδή αυτές είναι μορφές που χρειάζεται να προωθήσει και η Ελλάδα, για να διαφοροποιήσει το τουριστικό της μοντέλο, για να αυξήσει τα έσοδά της, αφού δεν αφορά μαζικά πακέτα, καθώς επίσης για να επιμηκύνει τη τουριστική της περίοδο. Το κόστος πάντως εδώ τοποθετείται στα 40.000 ευρώ από το Γενικό Λογιστήριο και μας φαίνεται επίσης αρκετά χαμηλό.

Στο άρθρο 5 προβλέπεται η διευκόλυνση επενδύσεων Σέρβων και Ελλήνων επιχειρηματιών. Εν προκειμένω, τις τελευταίες δύο δεκαετίες, υπάρχει έντονο ενδιαφέρον για επενδύσεις στην κτηματαγορά και στα ξενοδοχεία, ειδικά στο Βελιγράδι, που χαρακτηρίζεται ως το Βερολίνο των Βαλκανίων, λόγω της αύξησης της αξίας των ακινήτων, με σημαντικές ελληνικές ξενοδοχειακές επιχειρήσεις, όπως θα καταθέσουμε στα πρακτικά. Προωθούνται επιπλέον μεγάλα επιχειρηματικά εγχειρήματα στον τομέα του real estate στο Βελιγράδι το τελευταίο καιρό, όπως το συγκρότημα Belgrade Waterfront.

Πρόκειται για έναν τρόπον τινά μίνι ελληνικό, που συζητείται από το 2014. Συναντά, όμως, πολλές αντιδράσεις, παρά το ότι διενεργήθηκαν πάνω από 200 κατεδαφίσεις κτιρίων, για να δημιουργηθεί χώρος. Η επένδυση σχεδιάζεται από την Eagle Hills του Άμπου Ντάμπι, η οποία έχει εμπλακεί και στο Ελληνικό, αλλά αποχώρησε, όπως γνωρίζουμε, το 2019. Ενώ θα είναι της τάξης των 2,7 δισεκατομμυρίων ευρώ, όσο περίπου το ένα τρίτο του Ελληνικού, σε έκταση χιλίων οκτακοσίων στρεμμάτων, επίσης, όσο το ένα τρίτο του Ελληνικού, με 6.000 διαμερίσματα, για 14.000 κατοίκους, με οκτώ ξενοδοχεία και με έναν ουρανοξύστη ύψους 168 μέτρων ή 40 ορόφων, που θα είναι ο υψηλότερος των Βαλκανίων, κάτι που θα καταθέσουμε επίσης στα πρακτικά. Τέλος, όσον αφορά τις επενδύσεις Σέρβων στην Ελλάδα, θα θέλαμε να ρωτήσουμε, εάν οι ρυθμίσεις του άρθρου, σημαίνουν, ότι θα μπορούν να συμμετάσχουν σε προγράμματα της Ε.Ε., όπως τα ΕΣΠΑ, οπότε, στον ανταγωνισμό για τους πόρους.

Στα άρθρα 6, 7, 8, 9 και 10, δεν έχουμε σχόλια, ενώ στο άρθρο 11, όπου προβλέπεται η επίλυση των διαφορών μέσω της διπλωματικής οδού και όχι των δικαστηρίων, έχουμε επιφυλάξεις. Η συγκεκριμένη πρόβλεψη, υπάρχει σε πολλές άλλες συμβάσεις που έχουν επικυρωθεί, ενώ έχουμε εκφράσει την αντίθεσή μας, επειδή θα προτιμούσαμε τη δυνατότητα προσφυγής στα δικαστήρια.

Τέλος, με το άρθρο 12, όπου δίνεται η δυνατότητα αυτόματης ανανέωσης ανά πενταετία της σύμβασης κατά τη λήξη της μετά από έγγραφη γνωστοποίηση τουλάχιστον έξι μήνες πριν, δεν έχουμε κανένα σχόλιο. Σε γενικές γραμμές πάντως, θεωρούμε, πως πρόκειται για μία γενικόλογη συμφωνία, χωρίς καθορισμένες δεσμεύσεις και ρήτρες, καθώς επίσης με πολύ χαμηλές δαπάνες προώθησης των δράσεών της. Μόνη της, λοιπόν, δεν θα οδηγήσει σε σημαντικές εξελίξεις, ενώ εναπόκειται στα δύο μέρη να δείξουν ενδιαφέρον για τη προώθηση του τουρισμού, καθώς επίσης των επιχειρηματικών και οικονομικών σχέσεών τους, οι οποίες είναι παραδοσιακά αρκετά καλές, λόγω των ιστορικών και πολιτιστικών τους δεσμών. Ανεξάρτητα, όμως, από αυτά, φυσικά θα ψηφίσουμε τη συμφωνία. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, καλό μήνα και καλό έτος. Σήμερα, μιλάμε για την κύρωση της συμφωνίας για τον τουρισμό μεταξύ Ελλάδας και Σερβίας και χαιρόμαστε γι’ αυτό. Θα ξεκινήσω με κάποιες γενικές παρατηρήσεις.

Στο παρελθόν, στη Σερβία υπήρχαν πέντε ελληνικές τράπεζες. Σήμερα υπάρχει μόνο μία. Στη Σερβία, δεν υπάρχουν πουθενά διαφημίσεις για την Ελλάδα για τον τουρισμό. Οι Τούρκοι, τα τουρκικά γραφεία ταξιδίων, έχουν το μεγαλύτερο «κομμάτι της πίτας» από τον τουρισμό της Σερβίας. Οι Τούρκοι, είναι οι άμεσοι και μεγαλύτεροι εταίροι της Σερβίας στο εμπορικό τομέα, και κυρίως, στην κλωστοϋφαντουργία. Η Σερβία εισάγει ελαιόλαδο από την Ιταλία όχι από την Ελλάδα και τομάτες από την Αλβανία. Η Ελλάδα, παρά των ιστορικών και θρησκευτικών σχέσεών της, να θυμίσουμε ότι η μονή Χιλανδαρίου στο Άγιο Όρος είναι σερβική, είναι ουσιαστικά ανύπαρκτη σήμερα στη Σερβία, παρόλο που οι Σέρβοι αγαπούν και θέλουν τους Έλληνες και τα ελληνικά προϊόντα.

Να μην ξεχνάμε ότι η Σερβία στο πρόσφατο παρελθόν πέρασε ένα αιματηρό και κοστοβόρο πόλεμο, ο οποίος, για κατέστρεψε υποδομές και είχε πολλά θύματα. Όποιος, όμως, πάει στο Βελιγράδι τα τελευταία δέκα χρόνια βλέπει μια τεράστια αναδόμηση και ανάπτυξη. Να αναφέρω, σ' αυτό το σημείο κάποια βασικά στοιχεία για τον τουρισμό και τα ταξίδια. Μας αναφέρουν φίλοι Σέρβοι, που ζουν και εργάζονται στην Κρήτη, από όπου είμαι, ότι πηγαίνοντας από την Αθήνα στη Σερβία μέχρι τα σύνορα θα συναντήσουν το πολύ-πολύ ένα με δύο περιπολικά ελληνικά αστυνομίας μας. Στη Σερβία, υπάρχει συνεχής αστυνόμευση πράγμα που δίνει το αίσθημα της ασφάλειας. Ως ΜέΡΑ25 επανειλημμένα, ζητάμε άμεσες προσλήψεις τόσο στην αστυνομία όσο και στα Σώματα Ασφαλείας που είναι υποστελεχωμένα, όπως επίσης για την δημόσια παιδεία και τη δημόσια υγεία.

Στη Σερβία, ο οδηγός που οδηγεί στην εθνική οδό μπορεί να ελεγχθεί για το πόσο χρόνο χρειάστηκε να πάει από τον ένα σταθμό διοδίων στον άλλο και ανάλογα να του επιβληθεί πρόστιμο. Περαιτέρω, σε χώρους ελεγχόμενης στάθμευσης στο Βελιγράδι μπορεί ο δήμος να πληρώσει μέσω του κινητού του απευθείας το δήμο για την στάθμευση του. Ο τουρισμός από τη Σερβία προς την Ελλάδα αφορά κυρίως τον οδικό τουρισμό που πηγαίνει στη βόρεια Ελλάδα. Ο οδικώς τουρισμός αντιπροσωπεύει περίπου το 65% του εισερχόμενου τουρισμού από τη Σερβία προς τη χώρα μας και το υπόλοιπο 35% γίνεται με ναυλωμένα αεροπλάνα (charters).

Οι Σέρβοι, αγαπούν την Ελλάδα, τους Έλληνες, στο κλίμα, τη θάλασσα, το φαγητό. Φέτος όμως η Ελλάδα, κράτησε κλειστό τον τουρισμό από τη Σερβία και χάσαμε μία μεγάλη αγορά με ό,τι αυτό συνεπάγεται και όλοι αυτοί κατευθύνθηκαν προς Τουρκία. Διότι, ενώ η Ελλάδα είχε πει αρχές του καλοκαιριού φέτος ότι θα επιτρέψει την είσοδο Σέρβων τουριστών, φτάνοντας αυτοί οδικά στα σύνορα μας βρήκαν τα σύνορα κλειστά. Και τι κάναν τότε; Κατευθύνθηκαν από τα Σκόπια προς τη Βουλγαρία, και από τη Βουλγαρία πήγαν στην Ελλάδα.

Με αυτό που αναφέρω θέλω να αναδείξω και να καταδείξω ως ΜέΡΑ25, να τονίσουμε την παντελή έλλειψη κοινής ευρωπαϊκής πολιτικής και στον τουρισμό, πέρα από την έλλειψη κοινής οικονομικής, αμυντικής, υγειονομικής, περιβαλλοντικής, μεταναστευτικής πολιτικής στην Ε.Ε. . Και επειδή προέρχομαι από τον τομέα του τουρισμού από το Ηράκλειο της Κρήτης, εκλογική μου περιφέρεια και όπως γνωρίζετε είμαι και ξενοδόχος, μπορώ να σας διαβεβαιώσω ότι μιλώντας με ευρωπαίους τουρίστες, κανείς ευρωπαίος πολίτης δεν είναι ευχαριστημένος με το πώς έχει μετεξελιχθεί σήμερα αυτό που λέμε Ε.Ε.

Δεν είναι, πλέον, η ένωση των λαών για το καλό των ευρωπαίων πολιτών, είναι για το συμφέρον των τεράστιων οικονομικών συμφερόντων και των ελαχίστων, ακριβώς αυτά που λέει και το ΜέΡΑ 25 για την ολιγαρχία της Ευρώπης την οποία καταδικάζουμε.

Εμείς, ως ΜέΡΑ 25, θεωρούμε τέτοιες συνεργασίες, όπως τον Τουρισμό, αμοιβαία ωφέλιμες κατοχυρώνοντας την ειρήνη και την ανάπτυξη. Στηρίζουμε τη συνεργασία αυτή με τη Σερβία, αλλά και με όλες τις βαλκανικές χώρες με τον τεράστιο πολιτικό και μορφολογικό τους πλούτο και, βεβαίως, υπερψηφίζουμε.

Κύριε Υπουργέ, μιας και σήμερα βρισκόμαστε εδώ πέρα να αναφέρω και άλλα θέματα για τον Τουρισμό εν τάχει.

Μέχρι την προηγούμενη Πέμπτη - Παρασκευή τα συζητούσαμε με Γερμανούς tour operators για την περίοδο μέχρι τέλος Νοεμβρίου. Ήταν θετικοί, είμαστε και εμείς θετικοί, αφού ανοίξαμε να προσπαθήσουμε. Οι άνθρωποι θέλουν να εργαστούν. Από τον κορονοϊό λέει δεν πεθάναμε, να μην πεθάνουμε από την πείνα και χθες το βράδυ βγήκαν τα νέα μέτρα αυτά, είχαν βγει για τα Χανιά.

Από την αρχή της κρίσεως θέλω να τονίσω, ότι μαθαίναμε από τα Ιολογικά Ινστιτούτα στο εξωτερικό ότι η Κρήτη, επειδή διαθέτει και στο Ηράκλειο και στα Χανιά κορυφαία νοσοκομεία, θα ήταν από τις πρώτες περιοχές που θα άνοιγε και όντως θα πήγαινε καλά, όσο μπορούσε βέβαια τηρουμένων των αναλογιών.

Εχθές το βράδυ αυτό που έγινε στα Χανιά και αυτό που έγινε στο Ηράκλειο ήταν μια μαχαιριά, μια μαχαιριά στον Τουρισμό.

Χθες το βράδυ είχαμε πολλά τηλεφωνήματα από τη Γερμανία «να έρθουμε να μην έρθουμε, τι να κάνουμε;».

Προσπαθούμε να τους καθησυχάσουμε για να έρθουν και να μπορέσει ο κόσμος να εργαστεί. Ο κόσμος θέλει να εργαστεί. Ο πρωτογενής τομέας θέλει να πουλήσει προϊόντα, διότι πραγματικά πάσχει.

Ο γερμανικός Τύπος – τον έχω εδώ μαζί μου - λέει ότι η Ελλάδα είναι από τις ασφαλέστερες περιοχές της Ευρώπης και προτρέπει τους Γερμανούς να ταξιδέψουν.

Υπάρχει άρθρο στην «Frankfurter Allgemeine Zeitung» στις 27.8.2020 που λέει, ότι πρέπει να ταξιδέψουμε.

Την ώρα, λοιπόν, που η Ελλάδα έχει αυτές τις δυνατότητες, αφού ανοίξαμε δεν πρέπει να προσπαθήσουμε;

Βλέπουμε επίσης σε ένα άλλο θέμα τον Διευθύνοντα Σύμβουλο της Frapport τον Stefan Soult στην Εφημερίδα «Sueddeutshezeitung» στις 27 Αυγούστου του 2020, ο οποίος λέει ότι έχει πληγεί ο τουρισμός και οι αερομεταφορές.

Φοβόμαστε, κύριε Υπουργέ, ότι θα έρθει η Frapport και θα μας ζητήσει και ρέστα να τη βοηθήσουμε ως κράτος για τα αεροδρόμια αυτά τα οποία χειρίζεται και θα τονίσω, ότι είχα καταγγελίες και από τη Σάμο, αλλά και γενικά, ότι η Frapport δεν προσέλαβε υγειονομικό προσωπικό ως όφειλε να κάνει σε αυτήν την πανδημία.

Κλείνοντας, θα ήθελα να τονίσω ότι πρέπει να γίνεται σωστή εφαρμογή των εργασιακών νόμων, διότι η μη σωστή εφαρμογή τους δημιουργεί αθέμιτο ανταγωνισμό προς τους σωστούς επιχειρηματίες.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε και εμείς τον κύριο Λογιάδη.

Στο σημείο αυτό, ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λοβέρδος Ιωάννης-Μιχαήλ, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Σπανάκης Βασίλειος-Πέτρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Φραγγίδης Γεώργιος, Κατρίνης Μιχαήλ, Πάνας Απόστολος, Κατσώτης Χρήστος, Συντυχάκης Εμμανουήλ, Δελής Ιωάννης, Αβδελάς Απόστολος, Βιλιάρδος Βασίλειος και Λογιάδης Γεώργιος.

Περνάμε τώρα στους συναδέλφους που έχουν ζητήσει το λόγο ξεκινώντας από τον κ. Χαρακόπουλο.

**ΜΑΞΙΜΟΣ ΧΑΡΑΚΟΠΟΥΛΟΣ**: Κυρίες και κύριοι συνάδελφοι, κύριε Υπουργέ, η συζήτηση της κύρωσης της Συμφωνίας με τη Σερβία για τη συνεργασία στον τομέα του Τουρισμού συμπίπτει με το άδοξο τέλος του καλοκαιριού που θα το θυμούνται όλοι στο χώρο του Τουρισμού λόγω της δραματικής μείωσης στις αφίξεις τουριστών, αλλά και της συρρίκνωσης των εσόδων από τον Τουρισμό.

Νομίζω, ότι οφείλουμε όλοι να ξαναδούμε το παραγωγικό μοντέλο της χώρας και τους κινδύνους - θα έλεγα - από την μονοκαλλιέργεια του Τουρισμού για την οικονομία.

Αναμένουμε για αυτό, κύριε Υπουργέ, με ιδιαίτερο ενδιαφέρον τις προτάσεις της Επιτροπής Πισσαρίδη.

Κυρίες και κύριοι συνάδελφοι, οι Βαλκάνιοι πάντοτε γοητεύονταν από τα ζεστά νερά του Αιγαίου. Αιώνες είχαμε αντιπαραθέσεις για την έξοδό τους στη θάλασσα του αρχιπελάγους, κυρίως με τους Βουλγάρους που ο Ελευθέριος Βενιζέλος αποκαλούσε ως κληρονομικούς εχθρούς μαζί με τους Τούρκους. Ευτυχώς εδώ και δεκαετίες έχουμε πια άριστες σχέσεις με τους Βόρειους γείτονές μας. Δεν υπάρχει από Βορρά ο κίνδυνος που κάποτε υπήρχε στο στράτευμα και οι Βούλγαροι είναι μέλος πια της Ευρωπαϊκής Ένωσης.

Με τους Σέρβους μας συνδέει μια ιδιαίτερη φιλία πολλών χρόνων, όχι μόνο μεταξύ των κρατών μας, αλλά μεταξύ κυρίως των λαών μας, που εδράζεται κυρίως στην ορθόδοξη παράδοση, τη βυζαντινή κληρονομιά που μοιραζόμαστε – αναφέρθηκε νωρίτερα και η εισηγήτριά μας σε αυτή – στους κοινούς μας αγώνες, στους Βαλκανικούς Πολέμους, στον Α΄ και στον Β΄ Παγκόσμιο Πόλεμο, αλλά και στην Αντίσταση στους Γερμανούς κατακτητές. Οι Σέρβοι επιλέγουν τη χώρα μας για τις διακοπές τους με μια αυξητική δυναμική τα τελευταία χρόνια. Από λιγότερο από μισό εκατομμύριο το 2009, εκτινάχθηκαν μέσα σε μία δεκαετία, το 2019, σε άνω του ενός εκατομμυρίου οι Σέρβοι που επέλεξαν τη χώρα μας για τις διακοπές τους.

Κυρίως η Κεντρική Μακεδονία και τα εκτενή παράλια του Νομού Λάρισας είναι οι δημοφιλείς προορισμοί των Σέρβων. Επιτρέψτε μου, λοιπόν, με αφορμή αυτό να επισημάνω ότι, μετά από ενημέρωση που είχα από τον Πρόεδρο της Ομοσπονδίας Τουριστικών Καταλυμάτων Νομού Λάρισας, τον κ. Ηλία Ευσταθίου, η ροή Σέρβων στα παράλια του νομού ανακόπηκε, κύριε Υπουργέ, μετά την απόφαση επιβολής υγειονομικού πρωτοκόλλου τον Ιούλιο, ειδικά στα χερσαία σύνορα. Οι Σέρβοι αποτελούν περίπου το 30% των εισερχόμενων τουριστών που προέρχονται και από άλλες βαλκανικές χώρες, καθώς και χώρες της βόρειας Ευρώπης, όπως η Πολωνία, στο νομό μας. Επιπλέον τα παράλια του νομού Λάρισας στερήθηκαν φέτος και τους τουρίστες από τα Σκόπια, τη Βουλγαρία και τη Ρουμανία.

Η τουριστική περίοδος που βαίνει στη λήξη της, στηρίχθηκε σε Έλληνες και όσους τουρίστες εισήλθαν αεροπορικά. Στοιχεία ακριβή δεν έχουμε ακόμη, αλλά υπολογίζεται ότι υπήρξε πληρότητα περίπου 20% με 30%, δηλαδή είχαμε πτώση της τάξεως του 70% με 80%. Η διαφορά στα υγειονομικά πρωτόκολλα που ίσχυαν με όσους εισέρχονταν από τα χερσαία σύνορα με αυτούς που εισέρχονταν μέσω αεροδρομίων, λειτούργησε ως τροχοπέδη στην έλευση βαλκάνιων τουριστών, που αποτελούν το δυναμικό κομμάτι του τουρισμού για τα παράλια της Λάρισας.

Σύμφωνα με την ενημέρωση που είχα από την Πρόεδρο των Ξενοδόχων του Νομού Λάρισας, την κυρία Ειρήνη Παπαϊωάννου, τα φετινά στοιχεία είναι ακόμη ασαφή, αλλά τα παράλια του νομού που δέχονται τουρίστες από τα βαλκάνια και ιδιαιτέρως τη Σερβία, είδαν κατακόρυφη πτώση των κρατήσεων. Υπήρξαν ακυρώσεις σε επιχειρήσεις σε Αγιόκαμπο, Βελίκα και Κόκκινο Νερό, που δούλεψαν κυρίως με Έλληνες τουρίστες. Αυτήν τη στιγμή όλος ο χώρος, πρακτορεία και καταλύματα, βρίσκεται σε ύφεση και σε δύσκολη κατάσταση, παρότι το ενδιαφέρον για συνεργασία με τη Σερβία είναι αμφίπλευρο, λόγω των πρωτόγνωρων συνθηκών, δεν διαφαίνεται κάποια λύση. Βεβαίως, η Κυβέρνηση κύριε Υπουργέ, έλαβε μέτρα για τη στήριξη του κλάδου και των εργαζομένων.

Επιτρέψτε μου να εστιάσω κυρίως στο πρόβλημα των ξενοδοχείων με τις ασφαλιστικές εισφορές που καλούνται να πληρώσουν για τους προηγούμενους μήνες. Ήταν να πληρωθούν τον Αύγουστο και ορθώς πήραν παράταση μέχρι το Σεπτέμβριο, με πληρότητα, όμως, που αγγίζει μόλις το 20%. Παλεύουν για την επιβίωσή τους και καλό θα ήταν να υπάρξει κάποια ελάφρυνση. Η πληρωμή σε 24 άτοκες δόσεις είναι νομίζω ένας εφικτός στόχος, με την προϋπόθεση ότι θα ομαλοποιηθεί η κατάσταση και η κοινωνία και η αγορά θα βρει γρήγορα το βηματισμό της. Άλλωστε, ό,τι ενεργοποιεί την αγορά, όπως συνέδρια, εκδηλώσεις, κοινωνικά γεγονότα, όπως παραδείγματος χάρη οι γάμοι, δεν πρόκειται να πραγματοποιηθούν φέτος όπως τα προηγούμενα χρόνια. Μόνο αντιπρόσωποι εταιρειών κινούνται σε κάποιο βαθμό, αλλά και εκεί υπάρχουν θέματα. Για τους ξενοδόχους στην πόλη σημαντικές είναι οι μεγάλες αθλητικές διοργανώσεις, όπως παραδείγματος χάρη οι αγώνες που διοργανώνει ο ΣΕΓΑΣ, που πραγματοποιήθηκαν φέτος όμως σε μικρότερη κλίμακα λόγω της κατάστασης ή το Παγκόσμιο Πρωτάθλημα Πόλο που θα φιλοξενούσε το καλοκαίρι η Λάρισα και ο Βόλος. Για όλους αυτούς τους λόγους, κύριε Υπουργέ, θα σας καλούσα να επισκεφθείτε το Νομό μας και να ακούσετε από πρώτο χέρι τις αγωνίες και τους προβληματισμούς των ανθρώπων του τουρισμού και όλων όσων δραστηριοποιούνται και ζουν από το τουριστικό προϊόν.

Κύριε Πρόεδρε νομίζω ότι η υγειονομική κρίση, μπορεί και πρέπει να είναι μια ευκαιρία προβληματισμού για να γίνει το τουριστικό προϊόν πιο εξειδικευμένο, πιο στοχευμένο και σε άλλες δραστηριότητες και φυσικά πλεονεκτήματα που θα μπορούσαν να προσελκύσουν τουρίστες, άλλωστε ο νομός μας διαθέτει από τον Όλυμπο το βουνό των ηθικών θεών και ιαματικές πηγές στο Κόκκινο Νερό, μέχρι θρησκευτικά μνημεία και υποδομές που μπορούν να φιλοξενήσουν συνέδρια υψηλού επιπέδου. Ελπίζω κύριε Υπουργέ να αποδεχθείτε την πρόσκληση και να τα δείτε όλα αυτά ιδίοις όμμασι. Σας ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ κύριε Πρόεδρε, να ευχηθώ καλό μήνα και καλή δουλειά σε όλους μας μιας και βρισκόμαστε σαν Παραγωγής και Εμπορίου πρώτη φορά. Κύριε Υπουργέ στις 13 Ιουνίου στη Σαντορίνη, σε μία υψηλότατου κόστους αποστολή και φαντασμαγορική παραγωγή το ομολογώ με το φοβερό ηλιοβασίλεμα της Σαντορίνης από πίσω, ο κύριος Πρωθυπουργός προέβη σε μια μεγάλη εξαγγελία, είπε ελάτε στην Ελλάδα. Είπε στον λόγο του τα καταφέραμε εντυπωσιακά, σας καλωσορίζουμε στο ελληνικό καλοκαίρι, έχουμε προετοιμαστεί προτάσσοντας τα θέματα ασφάλειας και προφανώς ξεκίνησε αν θέλετε η καμπάνια ενίσχυση του ελληνικού τουρισμού κατά τον προγραμματισμό της Κυβέρνησης.

Τα πράγματα όμως τελικά δεν ήταν ακριβώς όπως φαίνονταν στην επικοινωνία, πρώτα απ’ όλα γιατί προσπαθήσαμε να εκμεταλλευτείτε κομματικά αυτή την επιτυχή συμπεριφορά όλων των Ελλήνων με βάση τους κανόνες της επιστήμης, της υγείας τους πρώτους μήνες. Αλλά από την άλλη γιατί προσπαθήσαμε χωρίς τελικά σχεδιασμό- και αυτό θα το αποδείξω-να εκμεταλλευτείτε αυτή την επιτυχή προσπάθεια για να ικανοποιήσετε και την οικονομική λειτουργία, για να μη χρησιμοποιήσετε τα εργαλεία που πρότεινε ο ΣΥΡΙΖΑ με το «μένουμε όρθιοι» και τελικά, το αποτέλεσμα είναι σήμερα να έχουμε αρνητικά αποτελέσματα και στην υγεία και στην οικονομία ιδιαίτερα στον τουρισμό.

Η πραγματικότητα σας διαψεύδει στα θέματα του τουρισμού και κατά ατυχή σύμπτωση στα θέματα κύριε Θεοχάρη που αφορούν την Σερβία γι’ αυτό και το αναφέρω σήμερα σε αυτήν την Κύρωση της Σύμβασης, μιας και οι πρώτοι που πλήρωσαν τις επιπτώσεις αυτής της αν θέλετε Απρογραμμάτιστης, ασυντόνιστης και επιφανειακής προσπάθειας που κάνετε με την εξαγγελία του Πρωθυπουργού στη Σαντορίνη, ήταν η Βόρεια Ελλάδα και οι τουρίστες από τη Σερβία. Διότι προσέξτε 13/06 βράδυ κάνατε το show στη Σαντορίνη και 14 Ιουνίου Κυριακή βράδυ βγαίνει το ΠΔ που λέει ότι κλείνουν τα σύνορα και σταματάνε οι Σέρβοι τουρίστες να έρχονται που όπως και η Εισηγήτρια μας κυρία Νοτοπούλου είχαν προγραμματιστεί με βάση τον προγραμματισμό των οικογενειών τους.

Φτάνουν δημοσιεύματα να λένε ότι εκείνη την Δευτέρα 12.000 τουρίστες είναι στα σύνορα με την Ελλάδα και περιμένουν να έρθουν επί το πλείστων για τα καταλύματα του Στρυμονικού Κόλπου και των ακτών της Πιερίας πιθανά και για τις ακτές που είπε ο κύριος Χαρακόπουλος ότι και εκεί έχουν τουρίστες. Το αποτέλεσμα ποιο ήταν κύριε Θεοχάρη, όλοι αυτοί οι τουρίστες εξαιτίας της δικιάς σας αδυναμίας, των δικών σας ελλείψεων οι περισσότεροι πήγαν είτε στο Μαυροβούνιο είτε στη Μαύρη Θάλασσα και οι επαγγελματίες του Στρυμονικού Κόλπου και αναφέρομαι ιδιαίτερα στο δήμο Βόλβης που είναι και στην Περιφέρειά μου, παρέμειναν προετοιμασμένοι μεν με προσωπικό σε αυτές τις δύσκολες στιγμές είχαν κάνει την προσπάθειά τους, γιατί θέλανε να έρθει ο τουρισμό ξανά στην Ελλάδα και τελικά έμειναν χωρίς δουλειά και πλήρωσαν από την τσέπη τους. Και να ήταν αυτό το πρώτο περιστατικό, γιατί αυτό την άλλη μέρα με παρέμβαση του κυρίου Δένδια την άλλη ημέρα, άλλαξε και έγινε νέα συμφωνία άλλο μπρος πίσω, άλλη κωλοτούμπα που μας εξέθεσε ακόμα περισσότερο και στους Σέρβους αδελφούς όπως τους λέμε.

Δεύτερο περιστατικό 30 Ιουνίου 2020, θα χρειαστεί να διαβάσω από μέσα. Επίσημη ανακοίνωση του κυρίου Πέτσα- κυβερνητικού εκπροσώπου νομίζω- το άνοιγμα όλων των πυλών εισόδου της χώρας από την 4η Ιουλίου ανακοίνωσε ο κυβερνητικός εκπρόσωπος Στέλιος Πέτσας, κατά τη διάρκεια ενημέρωσης των πολιτικών συντακτών. Σύμφωνα με τον κυβερνητικό εκπρόσωπο- διαβάζω ακριβώς- ανοίγουν οι πύλες εισόδου των Ευζώνων, της Κακαβιάς, της Κρυσταλλοπηγής, του Προμαχώνα, της Νυμφαίας, των Καστανιών και των Κήπων.

Έφτασε σε σημείο ο αθεόφοβος να πει ότι ανοίγουν οι Καστανιές, που ήταν κλειστές από τον Φεβρουάριο με τα επεισόδια που είχαν γίνει με τους πρόσφυγες και την επόμενη μέρα ανακοινώνουν το κλείσιμο όλων των συνόρων της χώρας στη Βόρεια Ελλάδα, εκτός από τον Προμαχώνα. Το απίστευτο είναι ότι είστε τόσο απρογραμμάτιστοι και τόσοι πρόχειροι, που φτάσατε στο σημείο να κλείσετε τα σύνορα σε όλη τη Θράκη με την Βουλγαρία και να ανοίξετε τον Προμαχώνα, λες και έχει άλλο επιδημιολογικό αποτύπωμα η δυτική από την ανατολική Βουλγαρία, αλλά ο τουρισμός της Θράκης, της Σαμοθράκης, του Έβρου, της Ροδόπης και της Ξάνθης δεν σας ενδιέφερε.

Το αποτέλεσμα, βέβαια, είναι ότι από αυτό το αλαλούμ, που άνοιξαν και έκλεισαν τα σύνορα πάλι σε μία μέρα, οι τουρίστες από τη Σερβία πάλι έμειναν απέξω και πάλι οι επαγγελματίες και οι εργαζόμενοι του Στρυμονικού Κόλπου, των ακτών της Πιερίας και της Θεσσαλίας έμειναν χωρίς πελάτες, αλλά με έξοδα. Και μετά προφανώς σε μια βδομάδα ήρθε και το υγειονομικό πλήγμα με τον αποκλεισμό, εξαιτίας της αύξησης των κρουσμάτων στη Σερβία, το οποίο απλά είναι ένα πραγματικό γεγονός, το οποίο υποτιμήσατε γιατί δεν κάνατε ένα στοιχειώδη προγραμματισμό. Ας μην έβγαινε ο κ. Πέτσας να πει ότι ανοίγουν τα σύνορα, κύριε Θεοχάρη. Δεν συνεννοείστε μες την Κυβέρνηση, δεν μιλάτε με τους Σέρβους; Συμφωνία σάς παραδώσαμε, γιατί του ΣΥΡΙΖΑ είναι αυτή η Συμφωνία, την οποία συζητάμε σήμερα.

Το αποτέλεσμα, λοιπόν, είναι ότι τα κάνατε μπάχαλο αλλά και επιπλέον για τους επαγγελματίες τουριστικούς πράκτορες λεωφορείων στην περιοχή, που εξυπηρετούν τα ίδια δωμάτια, δεν δημιουργήσατε υγειονομικά πρωτόκολλα, τους αφήσατε εκτός επιδοτήσεων, είχατε άλλα μέτρα και σταθμά για τα αεροπλάνα, τα τρένα, τα αστικά λεωφορεία, άλλα για τα τουριστικά λεωφορεία, με αποτέλεσμα όλοι αυτοί οι επαγγελματίες, όλη αυτή η μεσαία τάξη να είναι στην απέξω, να μην έχουν καν συνομιλητή, να μη μιλάνε μαζί σας, να μην τους αναγνωρίζετε, ως επαγγελματίες του τουρισμού, γιατί έρχονται σε μας και τα λένε.

Διότι, οι επαγγελματίες του Στρυμονικού Κόλπου και της Πιερίας σε πολλές συναντήσεις που κάναμε- και η κυρία Νοτοπούλου πήγε εκεί και εγώ - μας είπαν ότι δεν έχουν μιλήσει ακόμα με κάποιον από σας, πριν από ένα ενάμιση μήνα που κάναμε περιοδεία εκεί. Το αποτέλεσμα είναι ο δήμος Βόλβης, ο οποίος έχει κάνει επίσημη συνεργασία με την περιφέρεια του Νις, επίσημη αδελφοποίησης με το δήμο του Κρούσεβατς, πολλές συνεργασίες με δήμους και αποστολές εκεί, για να ενισχύσουν τη συνεργασία των βαλκανικών κρατών και τα αισθήματα φιλίας και αλληλεγγύης, αλλά και τον τουρισμό, να έχει σήμερα 80% έλλειψη τζίρου, εξαιτίας των δικών σας επιλογών και να μην έχετε ακόμα ένα εργαλείο υποστήριξης της τουριστικής ανάπτυξης και της επιβίωσης.

Για όλα αυτά είστε εσείς υπεύθυνοι, γιατί η προηγούμενη κυβέρνηση σάς παρέδωσε και ισχυρές συνεργασίες, διότι πέρα από αυτό από τη Συμφωνία που συζητάμε σήμερα, στις 28 Μαρτίου του 2019 είχα την τιμή εγώ να υπογράψω Πρωτόκολλο Συνεργασίας με το Υπουργείο Περιβάλλοντος της Σερβίας και να εγκατασταθούν ελληνικές επιχειρήσεις περιβάλλοντος στο Βελιγράδι, διότι εμείς ξέρουμε να αναπτύσσουμε συνεργασίες προς όφελος της πατρίδας μας και της ελληνικής επιχειρηματικότητας και εργασίας, γιατί αυτό δυναμώνει και τη γεωπολιτική θέση της Ελλάδας.

Διότι μην υποτιμάμε ότι η Συμφωνία των Πρεσπών, η συμφωνία των ηγετών των βαλκάνιων, και να μη θυμηθώ το δικό σας πήγαινε - έλα για τη Συμφωνία των Πρεσπών, που αλλάζατε άποψη ανάλογα με το ποιο κόμμα είστε - αλλά εν πάση περιπτώσει, η ουσία είναι ότι εμείς πήραμε πρωτοβουλίες και για τον τουρισμό και για τη γεωπολιτική θέση της χώρας και εσείς έρχεστε σήμερα και τα κάνετε μπάχαλο όλα και περιμένουν οι επαγγελματίες και τα παιδιά του Στρυμονικού Κόλπου του δήμου Βόλβης, 12.000 κάτοικοι συντηρούν περίπου 50.000 με 55.000 κρεβάτια, που είναι γεμάτα τρεις μήνες με πληθυσμό οδικού τουρισμού από Βουλγαρία, Ρουμανία, Σερβία, που σήμερα δεν έχουν απαντήσεις για το τι θα κάνουν το χειμώνα, διότι τα παιδιά αυτά σπούδαζαν με τα λεφτά που παίρναμε από το καλοκαίρι που δουλεύαμε για το κοινό για το τουριστικό προϊόν, γιατί είναι κοινό όλων μας το τουριστικό προϊόν και περιμένουν απαντήσεις από εσάς κύριε Θεοχάρη, για το τι τελικά θα γίνει.

Πώς θα τιμήσετε τη Συμφωνία αυτή που κάναμε με τη Σερβία επί κυβέρνησης ΣΥΡΙΖΑ και θα πάτε την Ελλάδα ένα βήμα παραπέρα; Το μόνο που κάνετε, συντονισμένα δυστυχώς, είναι να πάτε την Ελλάδα προς τα πίσω. Εσείς παίζετε με την επικοινωνία, αλλά το ελληνικό τουριστικό προϊόν, ο κλάδος των επαγγελματιών, οι εργαζόμενοι και η περιφέρεια της χώρας μας πάει προς τα πίσω εξαιτίας σας, διότι δεν μπορείτε να συνεννοηθείτε απλά για ένα υγειονομικό πρωτόκολλο και για ένα προγραμματισμό.

Η απάντηση, λοιπόν, είναι απλή. Ή θα παραδώσετε τη διοίκηση της χώρας και την κυβέρνηση της χώρας, σε μία κυβέρνηση που μπορεί να λειτουργήσει προς όφελος του λαού, του τόπου, της επιχειρηματικότητας και των εργαζομένων ή θα ακολουθήσετε πλήρως αυτά που η συνέλευση των βουλευτών σας λέει και δεν έχετε ακολουθήσει ούτε μια πρόταση μέχρι τώρα. Διότι, δεν μπορείτε να ανταποκριθείτε σήμερα στις υποχρεώσεις που η χώρα έχει, ούτε στις υποχρεώσεις του κορωνοϊού, ούτε στις υποχρεώσεις της οικονομικής κρίσης, για να μην αναφερθώ στα μεγάλα εθνικά ζητήματα, τα οποία επίσης καθυστερείτε και τρέχετε από πίσω, ενώ το oruc reis κόβει βόλτες εδώ και 20 μέρες στην ελληνική υφαλοκρηπίδα.

Σοβαρευτείτε, κ. Θεοχάρη. Οι επαγγελματίες του Δήμου Βόλβης, του Στρυμονικού Κόλπου, της Πιερίας, δεν έχουν κανένα λόγο να πληρώνουν τα δικά σας λάθη και τη δική σας ασυνεννοησία. Ούτε με τον κύριο Πέτσα δεν μπορείτε να συνεννοηθείτε. Ευχαριστώ πολύ, κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγοέχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, δεν θα μπορούσε να ξεφύγει η συζήτηση, έστω και για μία κύρωση Συμφωνίας με τη Σερβία στον τουριστικό τομέα, απ΄ αυτό που συμβαίνει στη χώρα μας τους τελευταίους μήνες. Και δεν θα μπορούσε να ξεφύγει η συζήτηση, γιατί ξέραμε πάρα πολύ καλά ότι είναι μία δύσκολη περίοδος, όμως, σαν χώρα είχαμε καταφέρει και με την πρωτοβουλία της κυβέρνησης και σε συνεργασία όλης της αντιπολίτευσης, να μείνουμε μια ασφαλής χώρα και αυτό ήταν το καλύτερο brand που μπορούσαμε να πουλήσουμε στη διεθνή αγορά του τουρισμού.

Αν πραγματικά είχαμε κάνει έναν σοβαρό σχεδιασμό να παραμείνουμε ασφαλείς μέσα από υγειονομικά πρωτόκολλα, μέσα από τεστ 72 ωρών, όχι άλλα εδώ, άλλα εκεί, άλλα στις εισόδους τις στεριανές, άλλα στις αεροπορικές εισόδους, άλλα στις ναυτιλιακές εισόδους και αν είχαμε κρατήσει αυτό το πρωτόκολλο σήμερα δεν θα συζητούσαμε για το πρόωρο κλείσιμο του τουρισμού. Γιατί υπήρξε πρόωρο κλείσιμο του τουρισμού. Γιατί υπήρξαν ξενοδοχειακές μονάδες που είχαν κρατήσεις μέσα σε αυτές τις συνθήκες μέχρι και τα τέλη Σεπτεμβρίου και έκλεισαν σε 20 μέρες. Αλήθεια αυτές οι ξενοδοχειακές μονάδες τα έξοδα που κάνανε -μικρές ξενοδοχειακές μονάδες, κύριε Υπουργέ, όχι μεγάλες- τα έξοδα που έκαναν για να ανοίξουν ποιος θα τους τα αποζημιώσει; Από τα δικά σας λάθη, από το δικό σας αλαλούμ, που τη μία ανοίγαμε για μια χώρα, την άλλη δεν ανοίγαμε για μία χώρα, την άλλη θέλαμε τεστ 72 ωρών, την άλλη δεν θέλαμε 72 ωρών.

Όλο αυτό το αλαλούμ, το οποίο οδήγησε σε πρόωρο κλείσιμο αγορών, όπως για παράδειγμα, είναι η Σκανδιναβία που ξέρετε πάρα πολύ καλά ότι ιδίως στα Δωδεκάνησα η Σκανδιναβία αποτελεί ίσως τον κύριο τροφοδότη τουρισμού, ποιος θα το αποζημιώσει σ΄αυτούς τους ανθρώπους, που σήμερα βλέπουμε στα νησιά μας, Δεκαπενταύγουστο βλέπαμε στα νησιά μας, να έχουμε συνθήκες Νοεμβρίου; Γιατί αυτό υπήρχε στα νησιά μας. Γιατί δεν ανοίξαμε καθόλου και το θαλάσσιο τουρισμό; Με πρωτόκολλα, με τέστ 72 ωρών, αλλά να ανοίξει η σύνδεση του θαλάσσιου τουρισμού με την Τουρκία. Γιατί στην Τουρκία τα σκάφη που υπάρχουν δεν είναι κατά κύριο λόγο τουρκικά. Είναι ευρωπαϊκά σκάφη. Δεν μπορούσε να έρθει υψηλού κόστους τουρισμός στα νησιά μας, στα μικρά νησιά. Πώς περιμένετε να συντηρηθούν αυτά τα νησιά;

Αφήστε που έχουμε και το φοβερό και είναι και κάτι το οποίο θα ήθελα να μου απαντήσετε. Με ποια λογική άνοιξε η σύνδεση του Ισραήλ με τέσσερις προορισμούς στη χώρα μας και όχι με τη Ρόδο, που είναι πιο κοντινός προορισμός; Με βάση ποια επιδημιολογικά δεδομένα; Με βάση ποια λογική έγινε αυτό; Καλό θα ήταν να το απαντήσετε όχι σε μένα, να το απαντήσετε στους επιχειρηματίες της Ρόδου, που στηρίζονται και σε αυτή την αγορά του Ισραήλ.

Και έτσι οδηγούμαστε στις επιχειρήσεις που από τη μία όσοι τόλμησαν να ανοίξουν καταστράφηκαν από τις λογικές του αλαλούμ που επικράτησαν στις πολιτικές σας και από την άλλη αυτές οι επιχειρήσεις νιώθουν μια πλήρη ασφυξία. Ελάχιστες επιχειρήσεις έχουν επιδοτηθεί από τις τράπεζες. Ελάχιστες επιχειρήσεις έχουν βοηθηθεί από το πρόγραμμα «Συνεργασία». Πάρα πολλές από αυτές και κυρίως επιχειρήσεις χονδρεμπορίου που ασχολούνται με τον τουρισμό έχουν μείνει με τις επιταγές στο χέρι. Και σας ρωτάμε: Θα κάνετε κάτι γι αυτό το πράγμα; Θα βοηθήσετε την αγορά ή θα μείνει η αγορά τελείως αρρύθμιστη;

Και κάτι το οποίο συμβαίνει κυρίως σε περιοχές όπου έχουμε ισχυρή ιδιοκτησία του Ταμείου Αρχαιολογικών Πόρων και εδώ πέρα θα ήθελα να συνεργαστείτε και με το Υπουργείο Πολιτισμού. Έχετε ζητήσει και έχει ζητήσει το κράτος από τους ιδιώτες να κάνουν μείωση των ενοικίων κατά 40%. Το Ταμείο Αρχαιολογικών Πόρων που ελέγχει τουριστικές επιχειρήσεις, που ενοικιάζει σε τουριστικές επιχειρήσεις δεν έχει κάνει τίποτα προς αυτή την κατεύθυνση. Νομίζω ότι είναι μια πολύ μεγάλη αδικία αυτό.

Κύριε Υπουργέ, δεν ξέρω τι γνωρίζετε για τους εργαζόμενους στον τουρισμό. Πολύ φοβάμαι λίγα πράγματα. Αυτό που πρέπει να ξέρετε, ότι περίπου το 70% των εργαζομένων, έχει μείνει χωρίς δουλειά είτε είναι σε αναστολή εργασίας, επειδή είναι ευρύτερη η έννοια των εργαζομένων στον τουρισμό δεν είναι μόνο οι ξενοδοχοϋπάλληλοι, είτε δεν βρήκαν δουλειά και είναι άνεργοι. Αυτοί οι άνθρωποι δεν μπορούν να προστατευθούν. Δεν προστατεύτηκαν από το Συν-Εργασία, το οποίο έτσι και αλλιώς ήταν ένα πρόγραμμα με το οποίο εμείς διαφωνήσαμε, αλλά έτσι και αλλιώς αποτέλεσε αποτυχία και δεν θα μπορέσουν να συγκεντρώσουν 50 ένσημα για να πάρουν επίδομα ανεργίας.

Εδώ τίθεται και το μεγάλο ερώτημα. Ξέρετε ότι αυτοί οι άνθρωποι, παρά τα όσα ανακοινώθηκαν για το έκτακτο επίδομα των 400 ευρώ, όσοι ήταν στην ανεργία για την αναστολή εργασίας δεν έχουν πληρωθεί;

Κάνετε τίποτα γι’ αυτούς ανθρώπους ή νομίζετε ότι έχουν τεράστια ποσά στις τράπεζες και απλά θα τους δώσετε και ένα επιπλέον ποσό;

Αυτοί οι άνθρωποι σήμερα δεν μπορούν να αγοράσουν από το σούπερ μάρκετ. Αυτά είναι τα δεδομένα. Αυτό συμβαίνει αυτή τη στιγμή στις αγορές των τουριστικών περιοχών και όσο περνάει ο καιρός τα πράγματα θα είναι χειρότερα. Ασχοληθείτε με τους εργαζόμενους στον τουρισμό, ασχοληθείτε με τις επιχειρήσεις. Δεν καταφέρατε να ασχοληθείτε με το σοβαρό άνοιγμα της τουριστικής περιόδου, τουλάχιστον να βοηθήσετε αυτούς τους ανθρώπους να μην πεινάσουν το χειμώνα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, την προηγούμενη φορά που συνεδρίασε η Επιτροπή μας, η χώρα είχε καταφέρει και είχε ελέγξει την πανδημία. Τα κρούσματα στη χώρα ήταν από 8 μέχρι 25, μάξιμουμ 30. Σήμερα είναι η πρώτη μέρα για το φθινόπωρο. Φαίνεται, όμως, ότι μέσα σε μόλις δύο μήνες κατορθώσατε όλο αυτό το οποίο χτίσαμε με τόσο κόπο, με τόσο πόνο, με τόση προσπάθεια και συμβάλλαμε όλοι μαζί, να το εξαερώσετε, να το εξανεμίσετε. Επειδή, ο στόχος, τουλάχιστον του δικού μας κόμματος και πιστεύω όλων των υγιών πολιτικών δυνάμεων, όλων των πολιτών, όλων των σκεπτόμενων ανθρώπων, είναι πως θα θέσουμε την πανδημία ξανά σε έλεγχο για να μπορέσουμε να προχωρήσουμε σ’ αυτή τη συζήτηση και να υπάρχει συνεννόηση, εγώ θα έλεγα και σύμπνοια. Θα πρέπει με τρόπο δημόσιο να παραδεχτείτε τα λάθη τα οποία έγιναν για να φτάσουμε σε αυτό το σημείο, διότι αν δεν συμφωνήσουμε στα βασικά δεν μπορούμε να προχωρήσουμε στα επόμενα.

Έχετε καταλάβει, λοιπόν, τι κάνατε αυτό το δίμηνο; Έχετε καταλάβει ότι ήταν απολύτως λάθος και απαράδεκτο, την ώρα που αυξάνονταν τα κρούσματα από τα 50 στα 150, να αυξηθεί η πληρότητα στα πλοία από 60% και 65% στο 80% με 85% ή θεωρείτε ότι αυτό είναι κάτι το οποίο μπορεί να μείνει ασχολίαστο στο δημόσιο λόγο και να μην υπάρχουν πολιτικές απαντήσεις. Είναι σωστό ή λάθος; Θεωρείτε ότι ήταν σωστή ή λάθος, η απόφασή σας, να υποχωρήσετε στις πιέσεις της TUI και των άλλων μεγάλων ευρωπαϊκών και διεθνών κολοσσών που πίεζαν την αγορά του τουρισμού για αλλαγή των πρωτοκόλλων ασφαλείας από τις 72 ώρες στα αρνητικά τεστ, όπως ήταν ο σχεδιασμός στην αρχή, σε πιο χαλαρά δειγματοληπτικά μέτρα; Ήταν μια σωστή ή ήταν μία λάθος επιλογή; Κόστισε ή δεν κόστισε; Θεωρείτε κύριε Υπουργέ - βεβαίως αυτό δεν περνά απολύτως από το χέρι σας, εμείς ξέρουμε πού να καταλογίσουμε την ευθύνη και ξέρουμε που υπερβαίνει η ευθύνη - ήταν σωστή ή δεν ήταν σωστή η επιλογή να ταξιδεύουν οι αεροπορικές εταιρείες με 100% πληρότητα;

Θεωρείτε, ότι ήταν σωστή ή δεν ήταν σωστή η επιλογή να αραιώσουν τα μέσα μαζικής μεταφοράς και να στοιβάζεται με 40 βαθμούς ο κόσμος και να περιμένει στη στάση στα τέλη Ιουλίου και τις αρχές Αυγούστου; Το λέω αυτό, διότι έχει γίνει τεράστια προσπάθεια το τελευταίο εικοσαήμερο να βρούμε ποιος φταίει για αυτή την κατάσταση. Εν πάση περιπτώσει, εμείς εδώ πέρα δεν θέλουμε κυνήγι κεφαλών, θέλουμε συγκροτημένη και συντεταγμένη στρατηγική και σχέδιο για να πάμε στην επόμενη μέρα.

Όμως, η αποκλειστικά επικοινωνιακή διαχείριση του, όντως, σημαντικού και δύσκολου προβλήματος το οποίο βιώνουμε δεν βοηθά κι εσείς, πραγματικά, από την αρχή της πανδημίας, παρά την επιτυχία που είχαμε και εγώ δεν θέλω να αμφισβητήσω τη συμβολή στην αρχική φάση και των σωστών αποφάσεων που πήρε η Κυβέρνηση, διαχειρίζεστε τα ζητήματα μόνο επικοινωνιακά. Επισημαίνεται ότι, η τοποθέτηση του Πρωθυπουργού, σε αυτή την αίθουσα, στις 30 Απρίλη που είπε τι θα γινόταν αν, εννοώντας αν δεν ήταν ο ίδιος Πρωθυπουργός και η Νέα Δημοκρατία Κυβέρνηση, ήταν μια σωστή πολιτική τοποθέτηση που ένωνε τον πολιτικό κόσμο και τους πολίτες της χώρας ή ήταν μια διχαστική πολιτική τοποθέτηση η οποία προσπαθούσε να εξαργυρώσει πολιτικά οφέλη ό,τι όλοι μας είχαμε χτίσει τότε με τόσο κόπο;

Εν πάση περιπτώσει, εμείς, θέλουμε γόνιμο διάλογο και να τεθεί ξανά η πανδημία σε έλεγχο. Θα έχουμε τη δυνατότητα στις 4 μ.μ. να συζητήσουμε και στην Επιτροπή Μορφωτικών Υποθέσεων το ζήτημα της παιδείας, διότι τα λάθη και οι αστοχίες που γίνανε με τον τουρισμό, δεν μπορεί να γυρίσουμε τον χρόνο πίσω, αλλά δεν μπορούν να γίνουν ξανά και στο χώρο της παιδείας, διότι μετά θα βρεθούμε σε ανεξέλεγκτες καταστάσεις. Δεν το λέμε αυτό για μικροπολιτική αντιπολίτευση, το λέμε επειδή, βλέπουμε τις προειδοποιήσεις των επιδημιολόγων. Αυτή την τοποθέτηση ήθελα να κάνω, αυτό το καμπανάκι θέλαμε να χτυπήσουμε σήμερα. Δεν βλέπουμε την πανδημία ως ένα ζήτημα μικροπολιτικής αντιπαράθεσης. Θέλουμε να είμαστε υγιείς κι εμείς, και ο ελληνικός λαός, και όλοι μας για να μπορούμε να βγούμε, ως κοινωνία, όρθιοι από αυτή την δύσκολη δοκιμασία στην οποία έχουμε μπει. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Με τον κ. Ζαχαριάδηολοκληρώσαμε τις τοποθετήσεις και θα κλείσουμε τη συνεδρίασή μας με τον Υπουργό, τον κ. Θεοχάρη. Κύριε Θεοχάρη έχετε το λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κυρίες και κύριοι συνάδελφοι, ήλπιζα ότι, θα ήταν μία ευκαιρία, τουλάχιστον, λόγια και πράξεις να συμβαδίζουν. Λόγια και πράξεις με την έννοια ότι, μιλάμε στην Επιτροπή σε ένα κλίμα που οι πράξεις είναι συναινετικές. Η Κυβέρνηση έρχεται να στηρίξει και να υποστηρίξει την αρχή της συνέχισης του κράτους, με μια διάθεση να συζητήσω για το πόσο σημαντική είναι η δημιουργία της … θεσμικής υποδομής για την ανάπτυξη του ελληνικού τουριστικού κλάδου, για την ενίσχυση της ανταγωνιστικότητας, την εξωστρέφεια μας, ένας κλάδος βασικά εξωστρεφής που φυσικά, η Κυβέρνηση, και με ενέργειες, πολύ σημαντικές, της προηγούμενης Κυβέρνησης, ήρθε να κάνει συμφωνία σε αυτή την περίπτωση με τη Σερβία και η Κυβέρνησή μας να την ενστερνιστεί, να τη συνεχίσει, να μην μηδενίσει το έργο και να έρθει να την κυρώσει.

Βέβαια, στα λόγια, αυτή η συναίνεση έκανε φτερά. Ήταν μια Αντιπολίτευση σε σύγχυση, με μια γενική κριτική και με τον αστυφύλαξ και με τον χωροφύλαξ. Δεν προστατεύσαμε την υγεία και δεν ανοίξαμε τον τουρισμό αρκετά. Η Εισηγήτρια της Νέας Δημοκρατίας ξεκίνησε με ένα τραγούδι για τον μεγάλο έρωτα μεταξύ της Ελλάδας και της Σερβίας. Αυτό που πιστεύω όμως, πως ταιριάζει περισσότερο δεν είναι τόσο ένα τραγούδι όσο το όποιος είναι έξω από το χορό πολλά τραγούδια ξέρει. Αυτό είναι η περιγραφή του τι άκουσα σήμερα από τους συναδέλφους. Δεν θέλω να επεκταθώ πολύ γιατί έχουμε και την Ολομέλεια. Θα τα ξαναπούμε και συνεπώς, στην Επιτροπή θα ήθελα να προσπαθήσω να μείνω στο συγκεκριμένο. Όμως, δεν γίνεται να αφήσω και όλα τα πράγματα αναπάντητα.

Θα ήθελα να ξεκινήσω από -ας το πούμε- τα ήπια σχόλια.

Ο κ. Φραγγίδης, με έχει συνηθίσει σε μια σε βάθος κριτική, αλλά όταν αφήνουμε τα τρολς να περιγράφουν την πραγματικότητα και μετά αυτό να το παίρνουμε και να το συζητάμε στη Βουλή, τι να πω.

Εγώ, δεν είπα ποτέ ή μάλλον δεν είπα μόνο, ότι δεν είναι οι δύο-τρεις ώρες και πόσο είναι το ποσοστό πληρότητας των πλοίων.

Εγώ, είπα, ότι το σημαντικότερο, είναι, να τηρούνται οι κανόνες, τα πρωτόκολλα, οι μάσκες και οι αποστάσεις αυτές τις δύο τρεις ώρες. Αυτή ήταν η συνολική φράση μου.

Δεν είναι τόσο σημαντικό οι δύο-τρεις ώρες και αν ήταν 65 ή 85% η πληρότητα, όσο το να τηρούνται, οι κανόνες και οι αποστάσεις και όλα αυτά, τα οποία έχουν θεσμοθετηθεί.

Ένα δεύτερο παράδειγμα, είναι, ότι δεν είπα ποτέ, ότι δεν θα αυξηθεί η πληρότητα. Ένας τηλεθεατής, ρώτησε, γιατί αυξήσατε την πληρότητα και είπα, πως δεν έχει αυξηθεί η πληρότητα. Μάλιστα, είπα, ότι πριν από 15 μέρες έγινε συζήτηση και δεν αυξήθηκε πριν από 15 μέρες η πληρότητα.

Κάθε 15 μέρες, οι γιατροί, αξιολογούν τα δεδομένα και μας λένε τι θα κάνουμε.

Δεν ερχόμαστε εμείς να τους πούμε, αν θα γίνει α ή αν θα γίνει β. Γι’ αυτό και είναι και θεωρίες συνωμοσίας.

Κατά τα άλλα, ο λόγος του κυρίου Ζαχαριάδη, είναι κατ’ επίφαση συναινετικός, όμως, δεν απαίτησε τίποτα η TUI.

Δεν μιλήσαμε για το 100% πληρότητα, δεν είναι απόφαση της ΕλληνικήςΚυβέρνησης. Είναι διεθνής απόφαση και δεν έχουμε δει στην πράξη, προβλήματα από εκεί, δεν φαίνεται τουλάχιστον να ξεκινάνε από εκεί τα προβλήματα.

Σας λέω ότι θα σταχυολογήσω ορισμένα πράγματα που άκουσα και θα απαντήσω, διότι δεν μπορούμε να μην απαντήσουμε. Αλλά, η πραγματικότητα, η οποία είναι ο σύμμαχός μας, είναι το αποτέλεσμα και εκ του αποτελέσματος, πρέπει να κριθώ.

Μας, λέτε, για τα πρωτόκολλα και ότι μας πίεσαν οι όμιλοι και βάλαμε νερό.

Έχουμε πρόβλημα από τα πρωτόκολλα;

Κάναμε πάνω από 4.000 τεστ σε εργαζόμενους στον τουρισμό. Ήταν μόνο 2 οι θετικοί. Ήταν 2 οι θετικοί και είναι οι άνθρωποι, οι οποίοι είναι στην πρώτη γραμμή, δηλαδή, στην επαφή με τους τουρίστες.

Δεν είναι ο τουρισμός το πρόβλημα.

Η δική μας χαλαρότητα, είναι.

Το ότι πιστέψαμε ότι την κερδίσαμε τη μάχη, είναι.

Μια σειρά από άλλους παράγοντες, μπορεί να είναι. Όχι, όμως, ο τουρισμός. Σταματήστε να χτυπάτε τον τουρισμό, γιατί δεν είναι αλήθεια. Αν ήταν η αλήθεια και εγώ, μαζί σας. Θα έλεγα, ότι έπρεπε, να είχαμε κάνει κάτι.

Όμως, οι επαγγελματίες του τουρισμού, ήταν εκεί και ήταν με υπευθυνότητα, με σοβαρότητα και προστάτευσαν το ελληνικό τουριστικό προϊόν. Πρέπει και αυτοί, όπως οι γιατροί και οι υπάλληλοι του Υπουργείου Τουρισμού και όλοι όσοι εργάστηκαν -ένας και κάθε ένας και κάθε μία- για να μπορέσει να γίνει αυτό το αποτέλεσμα και να είμαστε ανοιχτοί, πρέπει να τους δώσουμε συγχαρητήρια. Εγώ, είμαι ο πρώτος που θα το κάνω, γιατί ο Υπουργός Τουρισμού δεν είναι αυτός που κάνει τη δουλειά, άλλοι το κάνουν. Δηλαδή, το κάνει το κάνει ο κάθε υπάλληλος, ο όποιος βάζει τη μάσκα του σωστά και δεν χαλαρώνει, δεν αφήνει τη μάσκα να πέσει, γιατί μαζί με τη μάσκα του, θα πέσει και η άμυνα του ελληνικού τουριστικού προϊόντος.

Και εμείς είμαστε εδώ, να το λέμε και να το στηρίζουμε και να το εξηγούμε σ’ όλο τον κόσμο.

Δεν ακούσατε ότι υπάρχει σε παγκόσμιο επίπεδο δεύτερο κύμα;

Ή αύξηση των κρουσμάτων στη χώρα μας, είναι, εξαιτίας του πλημμελούς ανοίγματος ή όλα αυτά που ακούμε;

Δεν έχετε ακούσει για μια χώρα πληθυσμού εννέα εκατομμυρίων κατοίκων που έμεινε κλειστή στα σύνορά της και δεν τα άνοιξε και τα κρούσματα από 200 πήγαν 3.000;

Αυτή η χώρα, είχε κλειστό τον τουρισμό.

Δεν έχετε ακούσει για άλλες χώρες με δυόμισι φορές μικρότερο πληθυσμό, η οποία άνοιξε επιθετικά τον τουρισμό της και η οποία έφτασε να έχει το ισοδύναμο των 900 και 950 κρουσμάτων;

Θα το αντέχαμε;

Γιατί άκουσα εγώ όλες τις κριτικές και μία κριτική «τι κάνουμε με τους ανθρώπους που δεν έχουν δουλειά και δεν θα βρουν;», φυσικά κι αυτό και αυτή ήταν σοβαρή κριτική, αλλά όμως είναι μία ισορροπία. Πόσα κρούσματα μπορούμε να αντέξουμε;

Όλη αυτή την ισορροπία πρέπει να τη βρούμε. Η Κυβέρνηση την έχει βρει.

Δεν έχετε ακούσει ότι όταν καινοτομείς, όταν βάζεις ένα παγκόσμιο σύστημα που τέτοιο δεν υπάρχει σε καμία χώρα του κόσμου, όπως η «EVA», το σύστημα της τεχνητής νοημοσύνης, το οποίο με τη φόρμα μας τεστάρουμε τους ανθρώπους και κάναμε και μία μελέτη και βγήκε ότι η αποτελεσματικότητα των ελέγχων μας στα σύνορα είναι 93% πιο ισχυρή, από τα τυχαία τεστ. Αυτό σημαίνει ότι τα 8.000 τεστ στα σύνορα, είναι σαν να είναι σχεδόν διπλάσια, δηλαδή 16.000 τεστ.

Αυτό κατάφερε να κάνει η χώρα μας και το γεγονός ότι είχε στοιχεία, ώστε να μπορεί να μην κάνει οριζόντιες κινήσεις «απαγορεύω σε όλα τα σήμερα». Όσο έβλεπε λοιπόν μία διαφοροποίηση από τα οδικά στα αεροπορικά, άφηνε τη δυνατότητα να είναι ο τουρισμός μας ανοιχτός στα αεροπορικά γιατί πράγματι παίρναμε στοιχεία ότι δεν ήταν τόσο επισφαλές να μείνουν ανοιχτά τα σύνορα τα αεροπορικά, το κάναμε, το κάναμε ώστε κάθε τελευταία επιχείρηση που μπορεί να έχει κάποιους τουρίστες και μέσα από αυτό να δώσει δουλειά σε εργαζόμενους, μέσα από αυτό να μειώσει τη χασούρα της, είχαμε υποχρέωση απέναντι σε αυτές επιχειρήσεις και στους εργαζόμενους να αφήσουμε ανοιχτά όσο μπορούμε περισσότερο τα σύνορα και το κάναμε.

Και φυσικά όταν καινοτομείς, όταν βάζεις συστήματα που δεν υπάρχουν άλλα σαν και αυτά στον κόσμο, βγάζεις δεδομένα, στοιχεία, τα οποία πρέπει να τα οργανώσεις και να προσαρμοστείς. Φυσικά υπάρχουν παιδικές ασθένειες και το γεγονός ότι δώσαμε λύσεις, γιατί άκουσα και το ζήτημα της Σερβίας, δόθηκε λύση άμεσα. Δεν πήγαν στο Μαυροβούνιο , κύριε Φάμελε οι άνθρωποι αυτοί. Άνοιξαν τα σύνορα και πέρασαν. Το γεγονός ότι αργότερα έπρεπε η Σερβία να κλείσει, γιατί εκεί πήραμε και ένα ρίσκο.

Εκεί βλέπαμε ότι ακόμα επιδημιολογικά άντεχε η Σερβία και επειδή ακριβώς έχουμε αυτήν την σχέση των λαών, θέλαμε να στηρίξουμε το άνοιγμα των συνόρων. Δυστυχώς η επιδημιολογική κατάσταση στη Σερβία δεν ήταν τέτοια που να μας επέτρεπε να συνεχίσουν να παραμένουν ανοιχτά τα σύνορα με αυτή τη χώρα.

Η κατάσταση, για να το πω με δυο λόγια, γιατί είναι και λίγο άχαρο όλο αυτό το σταχυολόγημα, αν θέλετε. Είδα όμως από τον κύριο Λογιάδη την ελπίδα, γιατί πράγματι είναι ένας άνθρωπος, ο οποίος φαίνεται ότι είναι του τουρισμού ότι συζητάει ακόμα και για την επέκταση της σεζόν.

Ναι, θα γίνει κάθε προσπάθεια να κερδίσουμε και τον τελευταίο τουρίστα, γιατί δεν υποσχεθήκαμε ποσοτικούς στόχους φέτος. Δεν μπορεί κανένας να το κάνει και ακούω εσχάτως τη μεγάλη συμμαχία της κυρίας Νοτοπούλου με το ΣΕΤΕ για τα 3 δισ. τα οποία θα έχουμε μόνο και αυτό σημαίνει καταστροφή.

Όχι, δεν ήταν αυτονόητο ότι θα είχαμε έστω και έναν τουρίστα, δεν ήταν αυτονόητο ότι θα είχαμε έστω και ένα ευρώ έσοδο. Ήταν η προσπάθεια ανθρώπων του τουρισμού, ανθρώπων της Κυβερνήσεως, ανθρώπων των δημοσίων υπηρεσιών, ελεγκτών και κυρίως της υπευθυνότητας του ελληνικού λαού, που φτάσαμε εδώ. Και το τελικό, αν θέλετε, αποτέλεσμα -επιφυλάσσομαι να σας φέρω τα στοιχεία στην Ολομέλεια- είναι τα γραφήματα που έδωσε ο Κυβερνητικός Εκπρόσωπος πριν από λίγες μέρες, ο κ. Στέλιος Πέτσας, γιατί η χώρα μας συνεχίζει να είναι καλύτερη από τις άλλες χώρες. Δεν συγκρινόμαστε από το πού ήταν όλος ο κόσμος πριν από δυο-τρεις μήνες. Και άλλες χώρες ήταν στο 0 και στο 2 και –ξαναλέω- πήγαν στο 360. Και εμείς ήμασταν στο 30 και πήγαμε εδώ που είμαστε.

Η αύξηση αυτή που την είδαν όλες οι χώρες, καμίας εξαιρουμένης, ήταν σ’ εμάς μικρότερη, παρόλο που ανοίξαμε. Συνεπώς, εμείς υποσχεθήκαμε φέτος ποιότητα και ποιότητα σημαίνει βασικά στο οικονομικό πεδίο.

Θα συνεχίσουμε να παρακολουθούμε καθημερινά μια δυναμική κατάσταση και να παίρνουμε αποφάσεις που θα προστατεύουν την υγεία του ελληνικού λαού και, φυσικά, της καθεμιάς και του καθενός που μας τιμάει φέτος με την παρουσία του.

Θα κλείσω με δυο λόγια γι’ αυτή την Συμφωνία, η οποία ξεκίνησε, όπως σας είπα, θετικά. Είναι μια συμφωνία που αποδεικνύει τη συνέχεια του κράτους. Φέρνουμε, λοιπόν, αυτή τη Συμφωνία Ελλάδας και Σερβίας για τη συνεργασία στον τομέα του τουρισμού, μια συνεργασία που έχει ξεκινήσει πολύ νωρίς, μας το θύμισε η κυρία Πιπιλή προηγουμένως, από το 1959, σε εποχές που δεν ήταν αυτονόητη η συνεργασία μεταξύ Ελλάδας και Γιουγκοσλαβίας τότε. Η πατρίδα μας συνεργάζεται πολύπλευρα με τη Σερβία και λόγω της κοινής συμμετοχής σε διεθνείς τουριστικούς φορείς, όπως το ΠΟΤ των Ηνωμένων Εθνών.

Τα στατιστικά στοιχεία μαρτυρούν ότι η Ελλάδα αποτελεί δημοφιλή προορισμό για πολυάριθμους Σέρβους πολίτες. Ενδεικτικά αναφέρω ότι το 2019 υποδέχτηκε πάνω από ένα εκατομμύριο Σέρβους τουρίστες, οι οποίοι δαπάνησαν περί τα 356 εκατ. € κατά την παραμονή τους στη χώρα. Ας μην ξεχνάμε ότι ο πληθυσμός της Σερβίας δεν είναι πάνω από 7 εκατομμύρια.

Επιτρέψτε μου, όμως, να πω, γιατί και οι ωραιοποιήσεις έχουν και τα όριά τους, άκουσα για την τρομερή προσπάθεια ανάπτυξης, από τον ΣΥ.ΡΙΖ.Α., των σχέσεων στον τομέα του τουρισμού και της διμερούς συνεργασίας με τη Σερβία, την οποία την αφήσαμε εμείς και την παρατήσαμε. Το 2014 είχαμε 985.660 επισκέπτες, με κυβέρνηση της Ν.Δ. Το 2019 είχαμε 1.027.288. Πέντε χρόνια μετά, η τρομερή ανάπτυξη της συνεργασίας οδήγησε σ’ αυτούς τους 40.000 - 45.000 περισσότερους τουρίστες. Εμείς παρακολουθούμε τη σερβική τουριστική αγορά, διαπιστώνουμε τη μεγάλη ανάπτυξη που σημειώνεται και θεωρούμε επιβεβλημένο να συνεχίσουμε, να επικαιροποιήσουμε, να κυρώσουμε αυτήν τη Συμφωνία και την περαιτέρω εδραίωση της ελληνικής τουριστικής βιομηχανίας στη βαλκανική χώρα, στη Νότια Ευρώπη και, φυσικά, ειδικότερα στη Σερβία.

Η συνεργασία αυτή - γι’ αυτό σας καλώ να την ψηφίσετε και χαίρομαι που όλοι, εάν δεν κάνω λάθος, δηλώσατε πως θα την υπερψηφίσετε - ενισχύει τη συνεργασία με σκοπό την αύξηση των τουριστικών ροών μεταξύ των δύο χωρών, ενθαρρύνει τη συμμετοχή του ΕΟΤ σε τουριστικές εκθέσεις και άλλες εκδηλώσεις προβολής που πραγματοποιούνται στη Σερβία - το ίδιο ισχύει αντιστοίχως για το σερβικό οργανισμό τουρισμού με τη συμμετοχή του σε παρόμοιες εκδηλώσεις που πραγματοποιούνται στην Ελλάδα, ενθαρρύνει τη διοργάνωση ταξιδιών εξοικείωσης και ενημέρωσης για τουριστικούς πράκτορες και δημοσιογράφους, προωθεί τη διμερή συνεργασία στον τομέα των ειδικών μορφών τουρισμού με έμφαση στον πολιτιστικό τουρισμό, στον αγροτουρισμό, τουρισμό υπαίθρου, γαστρονομικό και οινικό τουρισμό, τον τουρισμό ευεξίας, ιαματικό και τον θρησκευτικό - προσκυνηματικό τουρισμό, ένα τουρισμό που έχει ιδιαίτερο ενδιαφέρον για τους ομόθρησκους Σέρβους, εξετάζει τις δυνατότητες συνεργασίας στον τομέα της τουριστικής εκπαίδευσης και κατάρτισης, ενθαρρύνει και διευκολύνει τις επενδύσεις εκ μέρους Ελλήνων και Σέρβων επιχειρηματιών, καθώς και των επιχειρηματικών συμπράξεων στους αντίστοιχους τουριστικούς τομείς.

Χρωστάω και μια απάντηση σε σχέση με τη Συμφωνία αυτή. Προφανώς το ΕΣΠΑ διέπεται από τους ίδιους κανόνες, πρέπει να είναι κοινοτική η επιχείρηση για να πάρει κονδύλια του ΕΣΠΑ και, φυσικά, όταν μία Συμφωνία είναι Συμφωνία, δεν μιλάμε για σύμβαση που να έχει ρήτρες, όπως ζητήσατε, δεν έχει άμεσο οικονομικό αντίκτυπο ή ενδιαφέρον, δεν πληρώνει η μία χώρα την άλλη και, συνεπώς, ο μόνος τρόπος για να επιλυθούν οι όποιες τυχόν διαφωνίες υπάρχουν, είναι μέσω της διπλωματικής οδού. Αυτό είναι πάγια πρακτική. Επιτρέπει την ανταλλαγή πληροφοριών για τα τουριστικά στατιστικά στοιχεία, τη νομοθεσία, την έρευνα στην τουριστική ανάπτυξη και για την παρακολούθηση της εφαρμογής της Συμφωνίας συστήνεται μια μικτή επιτροπή αποτελούμενη από ίσο αριθμό Ελλήνων - Σέρβων εκπροσώπων από το δημόσιο και τον ιδιωτικό τομέα.

Θεωρώ, λοιπόν ότι αποτελεί ένα θετικό βήμα για τη σύσφιξη και διεύρυνση της συνεργασίας με μια φίλη χώρα της βαλκανικής με πολλαπλά οφέλη για το ελληνικό τουριστικό προϊόν και χαίρομαι ιδιαίτερα που είμαι σε θέση να φέρω προς Κύρωση στη Βουλή μια Συμφωνία που μια πολιτική αντίπαλος κυβέρνηση έφερε και πραγματοποίησε και αυτό δείχνει ότι ο τουρισμός, αυτό που πιστεύουμε από την πρώτη στιγμή, δεν είναι πεδίο αντιπαράθεσης, είναι πεδίο συνεργασίας. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Τουρισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για συνεργασία στον τομέα του τουρισμού».

Όπως προκύπτει από τις τοποθετήσεις των Εισηγητών και των Ειδικών Αγορητών:

Η Νέα Δημοκρατία διά της Εισηγήτριας κυρίας Πιπιλή, ψηφίζει υπέρ,

ο ΣΥΡΙΖΑ διά της Εισηγήτριας κυρίας Νοτοπούλου, ψηφίζει υπέρ,

το Κίνημα Αλλαγής διά του Ειδικού Αγορητή κ. Φραγγίδη, ψηφίζει υπέρ,

το ΚΚΕ διά του Ειδικού Αγορητή κ. Κατσώτη, καταψηφίζει,

η Ελληνική Λύση διά του Ειδικού Αγορητή κ. Βιλιάρδου, ψηφίζει υπέρ και

το ΜέΡΑ25 διά του Ειδικού Αγορητή κ. Λογιάδη, ψηφίζει υπέρ.

Συνεπώς, το σχέδιο νόμου του Υπουργείου Τουρισμού «Κύρωση της συμφωνίας μεταξύ Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για συνεργασία στον τομέα του τουρισμού», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Γιόγιακας Βασίλειος, Πιπιλή Φωτεινή, Σούκουλη-Βιλιάλη Μαρία-Ελένη (Μαριλένα), Χαρακόπουλος Μάξιμος, Νοτοπούλου Αικατερίνη (Κατερίνα), Σαντορινιός Νεκτάριος, Φάμελλος Σωκράτης, Φραγγίδης Γεώργιος, Πάνας Απόστολος, Κατσώτης Χρήστος, Βιλιάρδος Βασίλειος και Λογιάδης Γεώργιος.

Τέλος και περί ώρα 15.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**